Neuvoston direktiivi 96/49/EY, annettu 23 päivänä heinäkuuta 1996, vaarallisten aineiden rautatiekuljetuksia koskevan jäsenvaltioiden lainsäädännön lähentämisestä



Virallinen lehti nro L 235 , 17/09/1996 s. 0025 - 0030

L 294 31/10/1998 s. 0001 - 0775



NEUVOSTON DIREKTIIVI 96/49/EY, annettu 23 päivänä heinäkuuta 1996, vaarallisten aineiden rautatiekuljetuksia koskevan jäsenvaltioiden lainsäädännön lähentämisestä EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 75 artiklan, ottaa huomioon komission ehdotuksen (1), ottaa huomioon talous- ja sosiaalikomitean lausunnon (2), noudattaa perustamissopimuksen 189 c artiklassa määrättyä menettelyä (3), sekä katsoo, että 1) vaarallisten aineiden rautatiekuljetukset ovat viime vuosina huomattavasti lisääntyneet, mikä lisää onnettomuustilanteiden aiheuttamia vaaroja; tämän vuoksi olisi toteutettava toimenpiteitä, jotta kyseiset kuljetukset voitaisiin suorittaa parhain mahdollisin turvallisuusedellytyksin, 2) kaikki yhteisön jäsenvaltiot ovat sopimuspuolia kansainvälisiä rautatiekuljetuksia koskevassa yleissopimuksessa (COTIF), jonka lisäyksessä B määritellään yhtenäiset säännökset tavaroiden kansainvälisestä rautatiekuljetussopimuksesta (CIM) ja joiden liite 1 sisältää kansainväliset määräykset vaarallisten aineiden rautatiekuljetuksesta (RID), sekä kyseisen yleissopimuksen soveltamisala ulottuu maantieteellisesti yhteisön ulkopuolelle, 3) kyseisen yleissopimuksen soveltamisalaan eivät kuulu vaarallisten aineiden kansalliset rautatiekuljetukset; tämän vuoksi on välttämätöntä varmistaa turvallisuutta koskevien yhdenmukaisten sääntöjen yhdenmukainen soveltaminen koko yhteisössä; tarkoituksenmukaisin keino tämän tavoitteen saavuttamiseksi on tehdä jäsenvaltioiden lainsäädännöt RID:n mukaisiksi, 4) kyseiset säännökset olisi toissijaisuusperiaatetta noudattaen lähennettävä, jotta varmistetaan kansallisten ja kansainvälisten kuljetusten turvallisuuden korkea taso, taataan kilpailun vääristymien poistaminen helpottamalla tavaroiden ja palvelujen vapaata liikkumista kaikkialla yhteisössä ja varmistetaan johdonmukaisuus yhteisön muiden säännösten kanssa, 5) tämän direktiivin säännöksillä ei rajoiteta yhteisön ja sen jäsenvaltioiden UNCED:n kesäkuussa 1992 pidetyn Rio de Janeiron konferenssin toimintasuunnitelmassa N:o 21 olevassa 19 luvussa vahvistettujen tavoitteiden mukaista sitoumusta pyrkiä vaarallisten aineiden luokitusjärjestelmän yhdenmukaistamiseen tulevaisuudessa, 6) biologisten aineiden ja geneettisesti muunnettujen mikro-organismien, joista on annettu direktiivit 90/219/ETY (4), 90/220/ETY (5) ja 90/679/ETY (6), kuljetuksia koskevista turvallisuusedellytyksistä ei vielä ole erityistä yhteisön lainsäädäntöä, 7) tämän direktiivin säännöksiä sovelletaan rajoittamatta kuitenkaan muiden työturvallisuutta ja ympäristönsuojelua koskevien yhteisön säännösten soveltamista, 8) jäsenvaltioiden on voitava omalla alueellaan soveltaa vaarallisten aineiden rautatiekuljetuksia koskevia erityisiä liikennesääntöjä, 9) vaarallisten aineiden sisäisen liikenteen rautatiekuljetusten osalta jäsenvaltioilla olisi säilyttävä oikeus soveltaa väliaikaisesti Yhdistyneiden Kansakuntien vaarallisten aineiden kuljetuksista annettujen kaikkia kuljetusmuotoja koskevien suositusten mukaisia sääntöjä siinä laajuudessa kuin RID:tä ei vielä ole yhdenmukaistettu näiden sääntöjen kanssa, joiden tarkoituksena on vaarallisten aineiden kuljetuksien helpottaminen useammassa kuljetusmuodossa, 10) jokaisella jäsenvaltiolla on säilyttävä oikeus ainoastaan muista kuin turvallisuuteen liittyvistä syistä säännellä tiettyjen vaarallisten aineiden kuljetuksia sisäisessä liikenteessään tai kieltää ne, 11) olisi otettava huomioon Englannin kanaalin tunnelissa sen erityisten ominaispiirteiden ja erityisesti kyseisen reitin ja sen pituuden vuoksi sovellettavat tiukemmat turvatoimenpiteet, ja säädettävä, että jäsenvaltioilla olisi myös mahdollisuus ottaa käyttöön vastaavia toimenpiteitä samankaltaisten tilanteiden ilmetessä; ilman lämpötilan vuoksi tiettyjen jäsenvaltioiden olisi voitava soveltaa tiukempia standardeja kuljetuksiin käytettävien rakenneaineiden osalta, 12) tällä alalla tarvittavien huomattavien investointien huomioonottamiseksi olisi säädettävä siirtymäkaudesta, jotta jäsenvaltiot voivat väliaikaisesti pitää voimassa tietyt kansalliset erityissäännökset säiliöiden, astioiden ja pakkausten tai hätäkoodin rakennetta tai käyttöä koskevista vaatimuksista, 13) teknisen ja teollisen kehityksen uusien saavutusten täytäntöönpanoa ei saa estää, ja tätä varten on säädettävä väliaikaisista poikkeuksista, 14) RID:n määräykset mahdollistavat kyseisistä määräyksistä poikkeavien sopimusten tekemisen, ja jäsenvaltioiden keskenään tekemät lukuisat kahdenväliset sopimukset estävät vaarallisten aineiden kuljetuspalvelujen vapaan tarjoamisen; sisällyttämällä tarvittavat säännökset tämän direktiivin liitteisiin voidaan välttää kyseiset poikkeukset; olisi säädettävä siirtymäkaudesta, jonka aikana jäsenvaltiot voivat edelleen soveltaa keskenään nykyisiä sopimuksiaan, 15) vaarallisten aineiden rautatiekuljetukset kolmanteen maahan tai kolmannesta maasta ovat sallittuja, jos ne suoritetaan RID:n määräysten mukaisesti; niistä entisen Neuvostoliiton alueen tasavalloista, jotka eivät ole COTIF:n sopimuspuolia, lähtöisin olevien tai niihin tarkoitettujen kuljetusten osalta olisi kuitenkin säädettävä, että jäsenvaltioilla on oikeus toteuttaa kyseisiä kuljetuksia koskevia sopivia toimenpiteitä, jotka takaavat RID:n määräyksiä vastaavan turvallisuustason, ja 16) tämä direktiivi on voitava nopeasti mukauttaa tekniseen kehitykseen erityisesti vahvistamalla RID:n uudet määräykset; tätä varten olisi perustettava komitea ja otettava käyttöön jäsenvaltioiden ja komission läheistä yhteistyötä kyseisessä komiteassa koskeva menettely, ON ANTANUT TÄMÄN DIREKTIIVIN: I LUKU Soveltamisala 1 artikla 1. Tätä direktiiviä sovelletaan jäsenvaltioissa tai jäsenvaltioiden välillä suoritettaviin vaarallisten aineiden rautatiekuljetuksiin. Jäsenvaltiot voivat kuitenkin olla soveltamatta sitä sellaisiin vaarallisten aineiden kuljetuksiin, joihin käytetään puolustusvoimille kuuluvaa tai niiden vastuulla olevaa kuljetuskalustoa. 2. Tämän direktiivin säännöksillä ei millään tavoin vaikuteta jäsenvaltioiden oikeuteen vahvistaa yhteisön oikeutta noudattaen erityisiä vaatimuksia, jotka koskevat vaarallisten aineiden kansallisten tai kansainvälisten rautatiekuljetusten turvallisuutta, sikäli kuin kyseisestä alasta ei ole annettu määräyksiä tämän direktiivin liitteessä erityisesti seuraavien toimien osalta: - junien liikkuminen, - tavaravaunujen junanmuodostus kansallisen liikenteen junissa, - kuljetuksiin liittyviä toimia kuten järjestelytöitä tai seisottamista koskevat liikenteenhoitojärjestelyt, - henkilöstökoulutus ja kuljetettavia vaarallisia aineita koskevien tietojen hallinnointi, - erityiset säännöt vaarallisten aineiden kuljetuksesta matkustajajunissa. 2 artikla Tässä direktiivissä tarkoitetaan ilmaisulla: - `RID` kansainvälisiä rautatiekuljetuksia koskevan yleissopimuksen (COTIF) lisäyksen B liitteessä I olevia kansainvälisiä määräyksiä vaarallisten aineiden rautatiekuljetuksista kyseisten määräysten muutokset mukaan lukien, - `CIM` yhtenäisiä määräyksiä tavaroiden kansainvälisestä rautatiekuljetussopimuksesta, jotka ovat kansainvälisiä rautatiekuljetuksia koskevan yleissopimuksen (COTIF) lisäyksessä B muutoksineen, - `vaaralliset aineet` aineita ja tavaroita, joiden rautatiekuljetukset ovat tämän direktiivin liitteen mukaan kiellettyjä tai sallittuja ainoastaan tietyin edellytyksin, - `kuljetukset` kaikkia vaarallisten aineiden rautatiekuljetuksiin liittyviä tämän direktiivin liitteessä tarkoitettuja toimia, jotka suoritetaan kokonaan tai osittain jäsenvaltion alueella, mukaan lukien kuormaaminen ja purkaminen sekä siirto toiseen kuljetusmuotoon tai toisesta kuljetusmuodosta sekä kuljetusolosuhteiden edellyttämät pysähdykset, sanotun kuitenkaan rajoittamatta jäsenvaltioiden lainsäädännössä säädettyjen kyseisistä toimista johtuvien vastuujärjestelyjen soveltamista; ilmaisulla ei tarkoiteta kuljetuksia, jotka suoritetaan kokonaisuudessaan yrityksen alueella. 3 artikla 1. Vaarallisia aineita, joiden kuljetukset kielletään liitteen säännöksillä, ei saa kuljettaa rautateitse, sanotun kuitenkaan rajoittamatta 6 artiklan soveltamista. 2. Jollei tämän direktiivin säännöksistä muuta johdu ja sanotun kuitenkaan rajoittamatta rautatieyritysten markkinoille pääsyä koskevia säännöksiä tai tavaroiden rautatiekuljetuksiin yleisesti sovellettavia säännöksiä, vaarallisten aineiden rautatiekuljetukset ovat sallittuja, jos noudatetaan liitteessä vahvistettuja määräyksiä. II LUKU Poikkeukset, rajoitukset ja vapautukset 4 artikla Jäsenvaltio voi säilyttää sisäisen liikenteen rautatiekuljetusten osalta sellaiset vaarallisten aineiden rautatiekuljetuksia koskevat kansalliset säännökset, jotka ovat vaarallisten aineiden kuljetuksia koskevien Yhdistyneiden Kansakuntien suositusten mukaisia, kunnes tämän direktiivin liite on tarkistettu kyseisten suositusten mukaiseksi. Jäsenvaltion on ilmoitettava asiasta komissiolle. 5 artikla 1. Jäsenvaltioille jää oikeus säännellä muista kuin kuljetusturvallisuuteen liittyvistä syistä, kuten erityisesti kansalliseen turvallisuuteen tai ympäristönsuojeluun liittyvistä syistä, tiettyjen vaarallisten aineiden kuljetuksia alueellaan tai kieltää ne, sanotun kuitenkaan rajoittamatta yhteisön muiden säännösten soveltamista. 2. a) Englannin kanaalin tunnelin kautta suoritettavien kuljetusten osalta Ranska ja Yhdistynyt kuningaskunta saavat antaa tämän direktiivin liitteessä annettuja määräyksiä tiukempia säännöksiä. Kyseiset säännökset on annettava tiedoksi komissiolle, joka antaa niistä tiedon muille jäsenvaltioille. b) Jos jäsenvaltio katsoo, että tiukempia säännöksiä olisi sovellettava kuljetuksiin, joissa käytetään sen alueella olevia ominaisuuksiltaan Englannin kanaalin tunnelin ominaisuuksia vastaavia tunneleita, sen on ilmoitettava tästä komissiolle. Komissio, joka toimii 9 artiklassa säädettyä menettelyä noudattaen, päättää, onko kyseinen tunneli ominaisuuksiltaan samankaltainen. Jäsenvaltioiden antamat säännökset on annettava tiedoksi komissiolle, joka antaa niistä tiedon muille jäsenvaltioille. c) Jäsenvaltiot, joiden ilman lämpötila on säännöllisesti alempi kuin -20 C, voivat antaa tiukempia standardeja alueellaan suoritettavaan vaarallisten aineiden kansalliseen rautatiekuljetukseen tarkoitettujen rakenneaineiden käyttölämpötilan osalta, kunnes liitteeseen on sisällytetty määräykset tiettyihin ilmastovyöhykkeisiin soveltuvista viitelämpötiloista. 3. Jos jäsenvaltio arvioi onnettomuuden tai häiriön seurauksena, että voimassa olevia turvallisuutta koskevia määräyksiä voitaisiin parantaa kuljetuksiin liittyvien riskien vähentämiseksi, ja jos kyseinen toimenpide on toteutettava kiireellisesti, sen on ilmoitettava komissiolle jo suunnitteluvaiheessa toimenpiteistä, jotka se aikoo toteuttaa. Komissio päättää 9 artiklassa säädettyä menettelyä noudattaen, voidaanko näiden toimenpiteiden täytäntöönpano sallia, ja vahvistaa niiden soveltamisajan. 4. Jäsenvaltiot voivat säilyttää kaikki 31 päivänä joulukuuta 1996 voimassa olevat dioksiinia tai furaaneja sisältävien aineiden kuljetuksia ja pakkauksia koskevat kansalliset säännökset. 6 artikla 1. Jäsenvaltiot voivat sallia meriliikennettä tai lentoliikennettä koskevien kansainvälisten vaatimusten mukaisesti luokiteltujen, pakattujen ja merkittyjen vaarallisten aineiden rautatiekuljetuksen alueellaan aina, kun kuljetukseen sisältyy meri- tai lentomatka. Jos kansalliseen tai kansainväliseen kuljetukseen sisältyy merimatka, jäsenvaltiot voivat soveltaa liitteen määräyksiä täydentäviä säännöksiä ottaakseen huomioon meriliikennettä koskevat kansainväliset säännöt, mukaan lukien lauttaliikennettä koskevat kansainväliset säännöt. 2. Liitteen määräyksiä kuljetusasiakirjojen muodosta ja merkinnöissä tai tarvittavissa kuljetusasiakirjoissa käytettävistä kielistä ei sovelleta yhden ainoan jäsenvaltion alueella suoritettaviin kuljetuksiin. Jäsenvaltiot voivat sallia muiden kuin liitteessä mainittujen asiakirjojen ja kielten käytön alueellaan suoritettavissa kuljetuksissa. 3. Jäsenvaltio voi sallia ennen 1 päivää tammikuuta 1997 valmistettujen vaunujen käytön alueellaan, vaikka ne eivät ole tämän direktiivin mukaisia, jos ne on valmistettu 31 päivänä joulukuuta 1996 voimassa olevien kansallisten säännösten mukaisesti edellyttäen, että ne täyttävät vaaditun turvallisuustason. 4. Jäsenvaltio voi säilyttää 31 päivänä joulukuuta 1996 voimassa olevat liitteen määräyksistä poikkeavat kansalliset säännöksensä, jotka koskevat tämän direktiivin liitteen 2 luokan mukaisten uusien säiliöiden ja astioiden rakennetta, käyttöä ja kuljetusedellytyksiä, kunnes liitteeseen lisätään säiliöiden ja astioiden rakennetta ja käyttöä koskevia standardeja koskevat viittaukset, joilla on yhtä velvoittava vaikutus kuin liitteen määräyksillä, kuitenkin enintään 31 päivään joulukuuta 1998. Ennen 1 päivää tammikuuta 1999 valmistettuja astioita ja säiliöitä, jotka täyttävät vaaditun turvallisuustason, voidaan käyttää edelleen alkuperäisin edellytyksin. 5. Jäsenvaltio voi säilyttää muut kuin liitteessä tarkoitetut kansalliset säännöksensä, jotka koskevat sen alueella suoritettavien nesteytettyjen kaasujen tai niiden seosten kuljetusten viitelämpötilaa, kunnes eurooppalaisiin standardeihin on sisällytetty säännökset tiettyihin ilmastovyöhykkeisiin soveltuvista viitelämpötiloista ja liitteeseen on sisällytetty viittaukset kyseisiin standardeihin. 6. Jäsenvaltiot voivat sallia alueellaan suoritettavissa kuljetuksissa sellaisten pakkausten käytön, jotka on valmistettu mutta ei varmennettu RID:n mukaisesti ennen 1 päivää tammikuuta 1997, jos kyseisiin pakkauksiin on merkitty valmistuspäivä ja jos ne ovat sellaisia, että ne läpäisevät 31 päivänä joulukuuta 1996 voimassa olevien kansallisten säännösten mukaiset testit, ja jos ne täyttävät vaaditun turvallisuustason (tarvittaessa testaus ja tarkastus mukaan lukien), seuraavasti: irtotavaraa varten olevia metallisia, ennemmän kuin 50 litran vetoisia suuria astioita ja tynnyreitä saa käyttää enintään 15 vuotta valmistuspäivästä; muita metallipakkauksia ja kaikkia muovipakkauksia enintään viisi vuotta valmistuspäivästä, kuitenkin enintään 31 päivään joulukuuta 1998. 7. Jäsenvaltio voi sallia 31 päivään joulukuuta 1998 tiettyjen ennen 1 päivää tammikuuta 1997 pakattujen vaarallisten aineiden kuljetuksen alueellaan, jos nämä on luokitettu, pakattu ja merkitty ennen 1 päivää tammikuuta 1997 voimaan tulleiden kansallisten säännösten vaatimusten mukaisesti. 8. Jäsenvaltio voi säilyttää alueellaan suoritettavien kansallisten rautatiekuljetusten osalta 31 päivänä joulukuuta 1996 voimassa olevan kansallisen lainsäädäntönsä säännökset, jotka koskevat hätäkoodin käyttöä liitteessä määrätyn vaaran tunnusnumeron asemasta. 9. Jäsenvaltio voi komissiota kuultuaan säilyttää liitteen määräyksiä joustavammat säännökset alueellaan suoritettavien vaarallisten aineiden pieniä määriä koskevien kuljetusten osalta, lukuun ottamatta keskitason tai korkean radioaktiivisuustason omaavia aineita. 10. Jäsenvaltio voi sallia alueellaan vaarallisten aineiden tilapäiset kuljetukset tai kuljetukset, jotka on kielletty liitteen säännöksillä tai jotka suoritetaan liitteessä määrätyistä edellytyksistä poikkeavin edellytyksin. 11. Tällä direktiivillä ei rajoiteta jäsenvaltioiden oikeutta sallia alueensa tarkasti määritellyillä kuljetusmatkoilla yhteisön oikeutta noudattaen ja komissiota kuultuaan tietyssä teollisessa prosessissa käytettävien vaarallisten aineiden säännölliset kuljetukset, jotka on kielletty liitteen säännöksillä tai jotka suoritetaan liitteessä määrätyistä edellytyksistä poikkeavin edellytyksin, jos kyseiset kuljetukset ovat paikallisia ja niitä valvotaan tarkasti selkeästi määritellyin edellytyksin. 12. Jäsenvaltiot voivat myöntää väliaikaisia poikkeuksia liitteen säännöksistä sellaisia alueellaan tehtäviä tarpeellisia kokeita varten, joiden tarkoituksena on muuttaa näitä säännöksiä niiden mukauttamiseksi tekniikan ja teollisuuden kehitykseen, sillä edellytyksellä, että turvallisuutta ei vaaranneta. Tästä on ilmoitettava komissiolle, joka ilmoittaa asiasta muille jäsenvaltioille. Jäsenvaltioiden toimivaltaisten viranomaisten kesken tämän direktiivin liitteen perusteella sovitut väliaikaiset poikkeukset on tehtävä monenkeskisenä sopimuksena, jonka sopimuksesta aloitteen tehnyt viranomainen esittää kaikkien jäsenvaltioiden toimivaltaisille viranomaisille. Komissiolle on ilmoitettava asiasta. Edellä ensimmäisessä ja toisessa alakohdassa tarkoitetut poikkeukset on myönnettävä ketään lähettäjän, kuljettajan tai vastaanottajan kansallisuuden tai sijoittautumispaikan perusteella syrjimättä; poikkeukset myönnetään enintään viideksi vuodeksi ja niitä ei voida uudistaa. 13. Jäsenvaltio voi soveltaa enintään 31 päivään joulukuuta 1998 muiden jäsenvaltioiden kanssa tehtyjä sopimuksia ketään lähettäjän, kuljettajan tai vastaanottajan kansallisuuden tai sijoittautumispaikan perusteella syrjimättä. Kaikkien myönnettävien poikkeuksien on oltava 12 kohdan mukaisia. 14. Tällä direktiivillä ei rajoiteta jäsenvaltioiden oikeutta sallia yhteisön oikeutta noudattaen ja komissiota kuultuaan satama- tai lentokenttäalueisiin tai teollisiin alueisiin rajoittuvat vaarallisten aineiden paikalliset kuljetukset lyhyillä etäisyyksillä liitteessä määrättyjä edellytyksiä joustavammin edellytyksin. 7 artikla 1. Jollei markkinoille pääsyä koskevista kansallisista tai yhteisön säännöksistä muuta johdu, yhteisön ja kolmansien maiden alueen väliset vaarallisten aineiden rautatiekuljetukset ovat sallittuja, jos ne suoritetaan RID:n määräysten mukaisesti. 2. Tällä direktiivillä ei rajoiteta jäsenvaltioiden oikeutta asiasta komissiolle ilmoitettuaan antaa aluettaan koskevia säännöksiä vaarallisten aineiden rautatiekuljetuksista niihin entisen Neuvostoliiton tasavaltoihin tai niistä entisen Neuvostoliiton tasavalloista, jotka eivät ole COTIF:n sopimuspuolia. Tällaisia säännöksiä sovelletaan ainoastaan vaarallisten aineiden rautatiekuljetuksiin (pakkauksissa, irtotavarana tai säiliöissä) rautatievaunuilla, jotka on hyväksytty sellaisessa valtiossa, joka ei ole COTIF:n sopimuspuoli. Jäsenvaltioiden on aiheellisin toimenpitein ja velvoittein taattava RID:n määräysten mukainen turvallisuustaso. Tiettyjen jäsenvaltioiden osalta tässä alakohdassa tarkoitettuja säännöksiä sovelletaan ainoastaan säiliövaunuihin. III LUKU Loppusäännökset 8 artikla Tarvittavat muutokset liitteen mukauttamiseksi tieteen ja tekniikan kehitykseen tämän direktiivin soveltamisaloilla ja RID:n uusien määräyksien huomioonottamiseksi on tehtävä 9 artiklassa säädettyä menettelyä noudattaen. 9 artikla 1. Komissiota avustaa direktiivin 94/55/EY (7) 9 artiklalla perustettu vaarallisten aineiden kuljetusta käsittelevä komitea, jäljempänä `komitea`, joka muodostuu jäsenvaltioiden edustajista ja jonka puheenjohtajana on komission edustaja. 2. Komission edustaja tekee komitealle ehdotuksen tarvittavista toimenpiteistä. Komitea antaa lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. Lausunto annetaan perustamissopimuksen 148 artiklan 2 kohdassa niiden päätösten edellytykseksi määrätyllä enemmistöllä, jotka neuvosto hyväksyy komission ehdotuksesta. Komiteaan kuuluvien jäsenvaltioiden edustajien äänet painotetaan mainitussa artiklassa määrätyllä tavalla. Puheenjohtaja ei osallistu äänestykseen. 3. a) Komissio päättää suunnitelluista toimenpiteistä, jos ne ovat komitean lausunnon mukaiset. b) Jos suunnitellut toimenpiteet eivät ole komitean lausunnon mukaisia tai lausuntoa ei ole annettu, komissio tekee viipymättä neuvostolle ehdotuksen tarvittavista toimenpiteistä. Neuvosto ratkaisee asian määräenemmistöllä. Jos neuvosto ei ole ratkaissut asiaa kolmen kuukauden kuluessa siitä, kun asia on tullut vireille neuvostossa, komissio tekee päätöksen ehdotetuista toimenpiteistä. 10 artikla 1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan ennen 1 päivää tammikuuta 1997. Niiden on ilmoitettava tästä komissiolle viipymättä. Näissä jäsenvaltioiden antamissa säädöksissä on oltava viittaus tähän direktiiviin tai niitä virallisesti julkaistaessa niihin on liitettävä tällainen viittaus. Jäsenvaltioiden on säädettävä kyseistä viittausta koskevista yksityiskohtaisista säännöistä. 2. Jäsenvaltioiden on toimitettava tässä direktiivissä tarkoitetuista kysymyksistä antamansa kansallisten säännösten teksti komissiolle. 11 artikla Tämä direktiivi tulee voimaan päivänä, jona se julkaistaan Euroopan yhteisöjen virallisessa lehdessä. 12 artikla Tämä direktiivi on osoitettu kaikille jäsenvaltioille. Tehty Brysselissä 23 päivänä heinäkuuta 1996. Neuvoston puolesta I. YATES Puheenjohtaja (1) EYVL N:o C 389, 31.12.1994, s. 15, ja 3 päivänä lokakuuta 1995 toimitettu muutettu ehdotus (ei vielä julkaistu virallisessa lehdessä). (2) EYVL N:o C 236, 11.9.1995, s. 36 (3) Euroopan parlamentin lausunto annettu 13 päivänä heinäkuuta 1995 (EYVL N:o C 249, 25.9.1995, s. 138), neuvoston yhteinen kanta vahvistettu 8 päivänä joulukuuta 1995 (EYVL N:o C 356, 30.12.1995, s. 34) ja Euroopan parlamentin päätös tehty 16 päivänä huhtikuuta 1996 (EYVL N:o C 141, 13.5.1996, s. 51). (4) EYVL N:o L 117, 8.5.1990, s. 1, direktiivi sellaisena kuin se on muutettuna komission direktiivillä 94/57/EY (EYVL N:o L 297, 18.11.1994, s. 29). (5) EYVL N:o L 117, 8.5.1990, s. 15, direktiivi sellaisena kuin se on muutettuna komission direktiivillä 94/15/EY (EYVL N:o L 103, 22.4.1994, s. 20). (6) EYVL N:o L 374, 31.12.1990, s. 1, direktiivi sellaisena kuin se on viimeksi muutettuna komission direktiivillä 95/30/EY (EYVL N:o L 155, 6.7.1995, s. 41). (7) EYVL N:o L 319, 12.12.1994, s. 7 Neuvoston direktiivin 96/49/EY(1) liitteet A ja B vaarallisten aineiden rautatiekuljetuksia koskevan jäsenvaltioiden lainsäädännön lähentämisestä annetun neuvoston direktiivin 96/49/EY mukauttamisesta tekniikan kehitykseen kolmannen kerran komission direktiivissä 2001/6/EY(2) annetun ilmoituksen mukaisesti(3) Osa 1 YLEISET MÄÄRÄYKSET LUKU 1.1 Soveltamisala 1.1.1. Rakenne Tämän direktiivin liite on jaettu seitsemään osaan. Jokainen osa on jaoteltu edelleen lukuihin ja luvut kohtiin ja alakohtiin. Jokaisessa osassa osan numero on sisällytetty lukujen, kohtien ja alakohtien numeroihin, esimerkiksi osa 4, luku 2, kohta 1 on numeroitu "4.2.1". 1.1.2. Soveltamisala Tämän direktiivin 3 artiklan soveltamiseksi liitteessä määritellään: a) Vaaralliset aineet, joiden kuljetus on kielletty; b) Vaaralliset aineet, joita saa kuljettaa, sekä niiden kuljetusta koskevat ehdot (mukaan lukien vapautukset) erityisesti koskien: - aineiden ja esineiden luokitusta mukaan lukien luokituskriteerit ja kysymykseen tulevat koemenetelmät; - pakkausten käyttö (mukaan lukien yhteenpakkaaminen); - säiliöiden käyttö (mukaan lukien niiden täyttäminen); - lähettäminen (mukaan lukien kollien ja kuljetusvälineiden merkintä ja lipukkeet sekä asiakirjat ja niihin tehtävät merkinnät); - pakkausten ja säiliöiden rakennetta, testausta ja hyväksyntää koskevat määräykset; - kuljetusvälineiden käyttö (mukaan lukien kuormaus, yhteenkuormaus, ja purkaminen). 1.1.3. Vapautukset 1.1.3.1. Kuljetustapahtuman luonteeseen liittyvät vapautukset Tämän direktiivin säännöksiä ei sovelleta: a) Yksityisten ihmisten suorittamiin vaarallisten aineiden kuljetuksiin, kun vaaralliset aineet on pakattu vähittäismyyntiä varten ja tarkoitettu henkilökohtaiseen tai kotitalouden käyttöön tai vapaa-ajan tai urheiluharrastuksiin. b) Sellaisten koneiden tai laitteiden, joita ei ole yksilöity tässä direktiivissä ja joiden koneisto tai käyttölaitteisto sattuu sisältämään vaarallisia aineita, kuljetuksiin. c) Kuljetuksiin, joita hoitavat yritykset, joiden päätoimintana on muu kuin vaarallisten aineiden kuljetus kuten tavaran toimitukset rakennus- tai teollisuusalueille, tai tutkimus-, korjaus- ja huoltotoiminnan yhteydessä tapahtuviin kuljetuksiin. Suurin sallittu määrä kollia kohti on 450 litraa ja suurin sallittu kokonaismassa on enintään seuraavassa taulukossa mainittu määrä: >TAULUKON PAIKKA> Edellä olevassa taulukossa "Enimmäismäärä vaunussa tai suurkontissa" tarkoittaa: - esineille ja välineille bruttomassoja kilogrammoina (luokan 1 esineille ja välineille räjähdysaineen nettomassaa kilogrammoina); - kiinteille aineille, nesteytetyille kaasuille, jäähdytetyille nesteytetyille kaasuille ja paineen alaisena liuotetuille kaasuille nettomassaa kilogrammoina; - nestemäisille aineille ja puristetuille kaasuille, astian (ks. kohdan 1.2.1 määritelmä) nimellisvetoisuutta litroina. Kuljetettaessa eri kuljetuskategorioihin kuuluvia vaarallisia aineita yhdessä vaunussa laskennallista lukuarvoa "1000" ei saa ylittää. Lukuarvo saadaan laskemalla yhteen seuraavat tulot: - kuljetuskategorian 1 aineiden, esineiden ja välineiden määrä kerrotaan "50":llä, - taulukon alaviitteessä a) tarkoitettujen kuljetuskategorian 1 aineiden, esineiden ja välineiden määrä kerrotaan "20":llä - kuljetuskategorian 2 aineiden, esineiden ja välineiden määrä kerrotaan "3":llä ja - kuljetuskategorian 3 aineiden, esineiden ja välineiden määrä kerrotaan "1":llä. Sovellettaessa tätä kohtaa ei oteta huomioon vaarallisia aineita, jotka on vapautettu kohtien 1.1.3.2 - 1.1.3.5 mukaisesti. Kuitenkin sellaisten yritysten suorittamat kuljetukset, jotka liittyvät niiden hankintoihin tai ulkoiseen tai sisäiseen jakeluun, eivät kuulu tämän vapautuksen soveltamisalaan. d) Kuljetuksiin, jotka suorittaa pelastuspalvelu tai jotka suoritetaan sen valvonnan alaisena. e) Hätäkuljetuksia, joiden tarkoituksena on pelastaa ihmishenkiä tai suojella ympäristöä edellyttäen, että on tehty kaikki toimenpiteet sellaisen kuljetuksen turvalliseksi suorittamiseksi. HUOM. Radioaktiivisten aineiden osalta ks. kohta 2.2.7.1.2. 1.1.3.2. Kaasujen kuljetukseen liittyvät vapautukset Tätä direktiiviä ei sovelleta seuraaviin: a) Kuljetusvälineen säiliöiden sisältämät kaasut, joita käytetään kuljetusvälineen käyttövoimana tai sen erikoislaitteen käyttöön (esim. kylmäkoneet). b) Kuljetettavien ajoneuvojen polttoainesäiliöissä olevat kaasut; kaasusäiliön ja moottorin välillä oleva hana on oltava suljettu ja sähkövirran katkaistu. c) Ryhmiin A ja O (kohdan 2.2.2.1 mukaisesti) kuuluvat kaasut, joiden paine astiassa tai säiliössä ei ylitä 200 kPa (2 bar) 15 °C lämpötilassa ja jotka ovat kokonaan kaasumaisia kuljetuksen aikana. Tämä koskee kaikkia astioita tai säiliöitä, esim. myös koneiden ja laitteiden osia. d) Ajoneuvojen käyttöön liittyvissä varusteissa olevat kaasut (esim. sammuttimet tai ilmalla täytetyt renkaat, myös varaosina tai kuormana). e) Vaunujen erikoisvarusteiden sisältämät kaasut, jotka ovat välttämättömiä näiden erikoisvarusteiden käyttämiseksi kuljetuksen aikana (jäähdytysjärjestelmät, kalasäiliöt, lämmittimet jne.), sekä samassa vaunussa kuljetettavat tällaisten varusteiden vara-astiat tai puhdistamattomat tyhjät vaihtoastiat. f) Puhdistamattomat tyhjät kiinteät painesäiliöt, jotka kuljetetaan sillä ehdolla, että ne ovat ilmatiiviisti suljettuja, ja g) Elintarvikkeiden tai juomien sisältämät kaasut. 1.1.3.3. Polttonesteiden kuljetukseen liittyvät vapautukset Tätä direktiiviä ei sovelleta kuljetusvälineen tai sen erikoislaitteen (esim. jäähdytyslaitteen) käyttämään polttoaineeseen polttoainesäiliössä. Moottoripyörän, mopon ja apumoottorilla varustetun polkupyörän polttoainesäiliön, joka sisältää polttoainetta, ja moottorin välisten polttoaineventtiilien on oltava suljettuja kuljetuksen aikana. Lisäksi nämä moottoripyörät, mopot ja apumoottorilla varustetut polkupyörät on kuormattava pystyasentoon ja tuettava niin, että ne eivät pääse kaatumaan. 1.1.3.4. Vapautukset, jotka liittyvät erityisehtoihin tai rajoitetuissa määrin pakattuihin vaarallisiin aineisiin 1.1.3.4.1. Tietyt luvun 3.3 erityismääräykset vapauttavat osittain tai kokonaan yksilöidyn vaarallisen aineen tämän direktiivin säännösten soveltamisesta. Poikkeusta sovelletaan, kun luvun 3.2 taulukon A sarakkeessa (6) on vaarallisen aineen nimikkeelle viittaus tällaiseen erityismääräykseen. 1.1.3.4.2. Tietyt vaaralliset aineet, jotka on pakattu rajoitetuissa määrin, ovat vapautettuja edellyttäen, että ne täyttävät luvun 3.4 määräykset. HUOM. Radioaktiivisten aineiden osalta ks. kohta 2.2.7.1.2. 1.1.3.5. Tyhjien puhdistamattomien pakkausten kuljetukseen liittyvät vapautukset Luokkien 2, 3, 4.1, 5.1, 6.1, 8 ja 9 aineita sisältäneet tyhjät puhdistamattomat pakkaukset (mukaan lukien IBC-pakkaukset ja suurpäällykset) eivät kuulu tämän direktiivin soveltamisalaan, jos vaaratekijät on asianmukaisesti poistettu. Vaaratekijät katsotaan poistetuiksi, jos on suoritettu toimenpiteet luokkien 1 - 9 vaaratekijöiden eliminoimiseksi. 1.1.4. Muiden määräysten soveltaminen 1.1.4.1. Yleistä 1.1.4.1.1. Jäsenvaltiot voivat muista kuin turvallisuussyistä asettaa alueellaan määräyksiä tai kieltoja vaarallisten aineiden kuljetuksille. Näistä määräyksistä ja kielloista on tiedotettava asianmukaisesti. 1.1.4.2. Kuljetus, kun kuljetusketjuun liittyy meri- tai ilmakuljetus Kollit, kontit, UN-säiliöt ja säiliökontit sekä samaa ainetta sisältävien kollien vaunukuormakuljetukseen käytetyt vaunut, jotka eivät täysin täytä tämän direktiivin pakkaus-, yhteenpakkaus-, kollien merkintä- ja lipukevaatimuksia tai suurlipukkeita ja oranssikilpiä koskevia vaatimuksia, mutta jotka ovat IMDG-Code:n tai ICAO-TI:n vaatimusten mukaisia, voidaan ottaa kuljetettavaksi, jos kuljetusketjuun sisältyy meri- tai ilmakuljetus, seuraavin ehdoin: a) jos kolleja ei ole merkitty ja varustettu lipukkeilla tämän direktiivin mukaisesti, on niiden täytettävä IMDG-Code:n ja ICAO-TI:n merkintä- ja lipukevaatimukset; b) IMDG-Code:n ja ICAO-TI:n yhteenpakkausmääräyksiä on sovellettava; c) merikuljetuksen sisältävää kuljetusketjua koskien, jos kontteja, UN-säiliöitä tai säiliökontteja sekä samaa ainetta sisältävien kollien vaunukuormakuljetukseen käytettyjä vaunuja ei ole varustettu tämän direktiivin liitteen luvun 5.3 mukaisilla merkinnöillä ja suurlipukkeilla, on ne varustettava IMDG-Code:n mukaisilla merkinnöillä ja suurlipukkeilla (kilvillä). Tyhjille puhdistamattomille UN-säiliöille ja säiliökonteille tätä vaatimusta on sovellettava mahdolliseen siirtoon puhdistusasemalle asti. Tämä poikkeus ei koske tämän direktiivin liitteen luokissa 1 - 8 vaarallisiksi luokiteltuja aineita, joita IMDG-Code:n ja ICAO-TI:n mukaan pidetään vaarattomina. HUOM. Rahtikirjaan tehtävistä merkinnöistä ks. kohta 5.4.1.1.7; kontin pakkaustodistuksesta ks. kohta 5.4.2. 1.1.4.3. Merikuljetukseen hyväksyttyjen UN-säiliöiden kuljetus UN-säiliöt, jotka eivät täysin täytä luvun 6.7 tai 6.8 määräyksiä, mutta jotka on valmistettu ja hyväksytty ennen 1 päivää tammikuuta 2003 IMDG-Code:n (muutossarja 29-98) määräysten mukaisesti saa käyttää 31 päivään joulukuuta 2009 saakka edellyttäen, että niiden on todettu täyttävän IMDG-Code:n (muutossarja 29-98) soveltuvat tarkastus- ja testausmääräykset ja IMDG-Code:n (muutossarja 30-2000) luvun 3.2 sarakkeissa (12) ja (13) ilmoitetut erityismääräykset. Säiliöitä saa käyttää 31 päivän joulukuuta 2009 jälkeen, jos ne täyttävät IMDG-Code:n soveltuvat tarkastus- ja testausmääräykset ja edellyttäen, että ne täyttävät tämän direktiivin liitteen luvun 3.2 sarakkeissa (10) ja (11) ilmoitetut erityismääräykset ja luvun 4.2 määräykset. HUOM. Rahtikirjaan tehtävistä merkinnöistä, ks. kohta 5.4.1.1.8. 1.1.4.4. Huckepack-kuljetus Huckepack-kuljetuksena vaarallisia aineita saa kuljettaa seuraavin ehdoin: Huckepack-kuljetukseen otettavien ajoneuvojen sekä niiden sisällön on vastattava voimassa olevia, tämän direktiivin ja direktiivin 94/55/EY(4), sellaisena kuin se on muutettuna direktiivillä 2001/7/EY(5), vaatimuksia. Seuraavien aineiden kuljetus on kuitenkin kielletty: - yhteensopivuusryhmään A kuuluvat luokan 1 räjähteet (UN 0074, 0113, 0114, 0129, 0130, 0135, 0224 ja 0473); - lämpötilavalvontaa edellyttävät itsereaktiiviset aineet (luokka 4.1, UN 3231 - 3240); - lämpötilavalvontaa edellyttävät orgaaniset peroksidit (luokka 5.2, UN 3111 - 3120); - rikkitrioksidi, vähintään 99,95 %:nen, jota kuljetetaan ilman inhibiittoreita säiliössä (luokka 8, UN 1829). HUOM. Huckepack-kuljetukseen käytettävien rautatievaunujen merkitsemisestä suurlipukkeilla, ks. kohta 5.3.1.3. Rahtikirjamerkinnöistä ja mukaan liitettävistä, direktiivin 94/55/EY liitteen A kohdan 5.4.3 mukaisista kirjallisista turvallisuusohjeista, ks. kohta 5.4.1.1.9. 1.1.4.5. Kuljetus muussa kuljetusmuodossa kuin rautatiekuljetuksena 1.1.4.5.1. Kun rautatievaunu tämän direktiivin mukaista kuljetusta suorittaessaan otetaan kuljetettavaksi johonkin muuhun kuljetusvälineeseen, ovat tätä kuljetusvälinettä koskevat vaarallisten aineiden kansalliset tai kansainväliset kuljetusmääräykset yksin voimassa kyseisen matkan osuudella. 1.1.4.5.2. Jäsenvaltiot voivat sopia tämän direktiivin ja tarvittaessa täydentävien lisämääräyksien soveltamisesta siihen matkan osaan, jossa rautatievaunu on otettu kuljetettavaksi johonkin muuhun kuljetusvälineeseen, jos tällaiset sopimukset kysymykseen tulevien jäsenvaltioiden välillä eivät ole vastoin kansainvälisten vaarallisten aineiden kuljetussopimusten määräyksiä, koskien rautatievaunujen kuljetusta kyseisellä matkan osuudella käytetyssä kuljetusvälineessä. LUKU 1.2 Määritelmät ja mittayksiköt 1.2.1. Määritelmät HUOM. 1. Tämä kohta sisältää kaikki yleiset määritelmät ja erityismääritelmät. 2. Tämän kohdan määritelmien sisältämät käsitteet, jotka muodostavat omat määritelmänsä, on painettu kursiivilla. Tässä direktiivissä: A ADR-sopimus tarkoittaa vaarallisten tavaroiden kansainvälisistä tiekuljetuksista tehtyä eurooppalaista sopimusta (Accord européen relatif au transport international des marchandises Dangereuses par Route, European agreement concerning the international carriage of dangerous goods by road) mukaan lukien erillissopimukset, jotka on allekirjoitettu kaikissa kuljetukseen osallistuvissa valtioissa; Aerosoli, ks. Aerosolipullo; Aerosolipullo tarkoittaa kertakäyttöön tarkoitettua metalli-, lasi- tai muoviastiaa, joka sisältää paineenalaista kaasua tai kaasuseosta, sekä lisäksi voi sisältää nestettä, tahnaa tai jauhetta. Aerosolipullot on varustettu sumutuslaitteilla, jotka mahdollistavat sisällön suihkuttamisen kiinteinä tai nestemäisinä hiukkasina kaasususpensiossa, kuten vaahtona, pastana tai jauheena taikka nestemäisessä tai kaasumaisessa muodossa; Alipaineventtiili tarkoittaa paineen vaikutuksesta itsestään sulkeutuvaa, jousikuormitettua laitetta, jonka tarkoituksena on estää liian suuren sisäisen alipaineen kehittyminen säiliössä; Alusta (luokka 1) tarkoittaa metallista, muovista, pahvista tai muusta sopivasta materiaalista valmistettua levyä, joka sijoitetaan sisä-, väli- tai ulkopakkaukseen ja joka mahdollistaa tiiviin pakkaamisen näissä pakkauksissa. Alustan pinta saa olla muotoiltu sellaiseksi, että pakkaukset tai esineet voidaan toisistaan erotettuina sijoittaa siihen ja kuljettaa siinä turvallisesti; Astia tarkoittaa suljinlaitteineen yksikköä, joka voidaan täyttää aineilla tai esineillä ja jossa aineet ja esineet pysyvät. Säiliöt eivät kuulu tähän määritelmään (ks. myös Kryoastia, Sisäastia, Jäykkä sisäastia ja Kaasupatruuna). HUOM. Luokan 2 kaasuille tarkoitettuja astioita ovat kaasupullot, putkiastiat, kaasuastiat, kryoastiat sekä pullopaketit (ja pullokontit). Astia (luokka 1) määritelmään kuuluvat sisäpakkauksena tai välipakkauksena käytettävät laatikot, pullot, tölkit, tynnyrit, purkit tai putket suljinlaitteineen; Astian nimellistilavuus tarkoittaa astiassa olevan vaarallisen aineen nimellistilavuutta litroina. Puristetuille kaasuille tarkoitettujen kaasupullojen nimellistilavuus tarkoittaa kaasupullon vesitilavuutta; Avoin kontti tarkoittaa konttia, joka on päältä avoin, tai lava-alustaista konttia; Avovaunu tarkoittaa vaunua, jonka kuormatila on avoin ja joka on varustettu sivu- ja päätyseinillä tai ilman sivu- ja päätyseiniä; B Biologinen/tekninen nimi tarkoittaa tieteellisissä ja teknisissä käsikirjoissa, julkaisuissa ja teksteissä tavallisesti käytettyä nimeä. Kauppanimiä ei saa käyttää tähän tarkoitukseen; C CSC-sopimus tarkoittaa Lontoossa sijaitsevan kansainvälisen merenkulkujärjestön (International Maritime Organization, IMO) julkaisemaa kansainvälistä sopimusta turvallisista konteista (the International Convention for Safe Containers, Geneve 1972) muutoksineen; E Enimmäisnettomassa tarkoittaa sisällön enimmäisnettomassaa yksittäisessä pakkauksessa tai sisäpakkausten ja niiden sisällön yhteistä enimmäisnettomassaa kilogrammoina ilmaistuna; Enimmäistilavuus tarkoittaa astioiden tai pakkauksien, mukaan lukien IBC-pakkaukset ja suurpäällykset, enimmäissisätilavuutta kuutiometreinä tai litroina ilmaistuna; H Hermeettisesti suljettu säiliö, ks. Ilmatiiviisti suljettu säiliö; Huckepack-liikenne tarkoittaa ajoneuvojen kuljetusta rautatievaunussa; I IBC, ks. IBC-pakkaus; IBC-pakkaukset: IBC-pakkaus (Intermediate Bulk Container) tarkoittaa jäykkää tai taipuisaa kuljetettavaa pakkausta, joka ei ole luvussa 6.1 tarkoitettu pakkaus ja joka: a) on tilavuudeltaan: (i) enintään 3,0 m3 (3000 litraa) pakkausryhmien II ja III kiinteille ja nestemäisille aineille; (ii) enintään 1,5 m3 pakkausryhmän I kiinteille aineille näiden ollessa pakattuina suursäkkeihin (IBC) taikka jäykkiin muovisiin, yhdistettyihin, pahvisiin tai puisiin IBC-pakkauksiin; (iii) enintään 3,0 m3 pakkausryhmän I kiinteille aineille näiden ollessa pakattuina metallisiin IBC-pakkauksiin; (iv) enintään 3,0 m3 luokan 7 radioaktiivisille aineille; b) on suunniteltu mekaanista käsittelyä varten; c) kestää käsittelyn ja kuljetuksen aikana esiintyvät rasitukset, joka osoitetaan luvun 6.5 mukaisella testauksella. (Ks. myös Yhdistetty IBC-pakkaus (muovinen sisäastia), Pahvinen IBC-pakkaus, Suursäkki (IBC), Metallinen IBC-pakkaus, Jäykkä muovinen IBC-pakkaus ja Puinen IBC-pakkaus]. HUOM. 1. UN-säiliöt, jotka täyttävät luvun 6.7 vaatimukset, tai säiliökontit, jotka täyttävät luvun 6.8 vaatimukset, eivät ole IBC-pakkauksia. 2. IBC-pakkaukset, jotka täyttävät luvun 6.5 vaatimukset, eivät ole tässä direktiivissä tarkoitettuja kontteja. Jäykkä, muovinen IBC-pakkaus tarkoittaa IBC-pakkausta, joka koostuu jäykästä muovisesta rungosta, jossa voi olla kehikko ja asianmukaisia käyttölaitteita; Metallinen IBC-pakkaus tarkoittaa metallirungosta sekä asianmukaisista käyttölaitteista ja rakenteellisista varusteista koostuvaa IBC-pakkausta; Pahvinen IBC-pakkaus tarkoittaa pahvisesta rungosta ja tarvittaessa sisäsäkistä (mutta ei sisäpakkauksesta) koostuvaa IBC-pakkausta, jossa saattaa olla erillinen kansi sekä pohja ja jossa on asianmukaiset käyttölaitteet ja rakenteelliset varusteet; Puinen IBC-pakkaus tarkoittaa IBC-pakkausta, joka koostuu jäykästä tai kokoontaitettavasta puisesta rungosta, jossa on sisäsäkki (mutta ei sisäpakkausta) sekä asianmukaisista käyttölaitteista ja rakenteellisista varusteista; Suojattu IBC-pakkaus (koskee metallisia IBC-pakkauksia) tarkoittaa IBC-pakkausta, joka on varustettu lisäsuojauksella törmäystä vastaan. Tämä lisäsuojaus voi olla esim. monikerrosrakenne, kaksinkertainen seinärakenne tai metallinen häkki; Suursäkki (IBC) tarkoittaa IBC-pakkausta, joka koostuu kalvosta, kankaasta tai muusta taipuisasta materiaalista tai näiden materiaalien yhdistelmistä valmistetusta rungosta, ja tarvittaessa sisäpinnoituksesta tai sisäsäkistä sekä asianmukaisista käyttö- ja käsittelylaitteista; Yhdistetty IBC-pakkaus, jossa muovinen sisäastia tarkoittaa IBC-pakkausta, joka koostuu ulkopuolisesta jäykästä suojapakkauksesta ja sen sisällä olevasta muovisesta sisäastiasta käyttö- ja muine rakenteellisine varusteineen. Se muodostaa yhtenäisen kuljetuspakkauksen, joka pysyy yhtenäisenä myös täytön, varastoinnin, kuljetuksen ja tyhjennyksen aikana; HUOM. "Muovinen" käytettynä yhdistetyn IBC-pakkauksien sisäastioiden yhteydessä tarkoittaa myös muita polymeerisiä tuotteita, esim. kumi. ICAO-TI tarkoittaa Montrealissa sijaitsevan kansainvälisen siviili-ilmailujärjestön (International Civil Aviation Organization, ICAO) julkaisemia teknisiä ohjeita vaarallisten aineiden turvallisesta ilmakuljetuksesta (Technical Instructions for the Safe Transport of Dangerous Goods by Air), jotka täydentävät kansainvälisen siviili-ilmailun Chicago-sopimuksen liitettä 18 (the Convention on International Civil Aviation, Chicago 1944). Ilmatiiviisti suljettu säiliö tarkoittaa säiliötä, jonka aukot on ilmatiiviisti suljettu, ja jossa ei ole varoventtiileitä, murtolevyjä tai muita vastaavia varolaitteita. Säiliöitä, joiden varoventtiilin ja säiliön sisäpuolen välillä on murtolevy, pidetään ilmatiiviisti suljettuina Ilman murtolevyä olevat venttiilit, jotka estävät liian suuren alipaineen syntymisen säiliössä, ovat kuitenkin sallittuja, jos säiliön ei luvun 4.3 erityismääräysten mukaan tarvitse kuljetuksen aikana olla ilmatiiviisti suljettu; IMDG-koodi tarkoittaa IMDG-säännöstöä, joka on Lontoossa sijaitsevan kansainvälisen merenkulkujärjestön (International Maritime Organization, IMO) julkaisema kansainvälisiä vaarallisten aineiden merikuljetuksia koskeva säännöstö (International Maritime Dangerous Goods Code), jolla on pantu täytäntöön SOLAS-sopimuksen (the International Convention for the Safety of Life at Sea, 1974) luvun VII osa A; Irrotettava säiliö tarkoittaa erityisillä laitteilla vaunuun kiinnitettyä säiliötä, joka vasta kiinnitysvälineiden irrottamisen jälkeen voidaan ottaa vaunusta pois; Itsekiihtyvä hajoamislämpötila (SADT, Self-Accelerating Decomposition Temperature) tarkoittaa alhaisinta lämpötilaa, jossa aineen itsekiihtyvä hajoaminen voi tapahtua kuljetukseen käytetyssä pakkauksessa. Määräykset SADT-arvon sekä rajoitetussa tilassa tapahtuvan kuumenemisen vaikutuksien määrittämiseksi ovat käsikirjan "Manual of Tests and Criteria" (Kokeet ja kriteerit) osassa II; J Jätteet tarkoittavat aineita, liuoksia, seoksia tai esineitä, joille ei ole määrätty suoraa käyttöä, mutta jotka kuljetetaan uudelleen käsiteltäviksi, kaatopaikalle vietäviksi, polttamalla poistettaviksi tai muulla tavoin hävitettäviksi; Jäykkä sisäastia (koskee yhdistettyjä IBC-pakkauksia) tarkoittaa astiaa, joka säilyttää normaalin muotonsa tyhjänä ilman asennettuja sulkimia ja ulkopakkauksen tukea. Jokaista sisäastiaa, joka ei ole "jäykkä", pidetään "taipuisana"; K Kaasu tarkoittaa ainetta: a) jonka höyrynpaine 50 °C lämpötilassa on yli 300 kPa (3 bar); tai b) joka on kokonaan kaasumainen 20 °C lämpötilassa 101,3 kPa:n vakiopaineessa; Kaasuastia tarkoittaa hitsattua kuljetettavaa paineastiaa, jonka tilavuus on yli 150 mutta enintään 1000 litraa (esim. lieriömäiset astiat, jotka on varustettu vieritysvanteilla, jalaksille asennetut astiat ja kehikkoon sijoitetut astiat); Kaasuille tarkoitettu astia tarkoittaa luokan 2 kaasuille tarkoitettua kaasupulloa, putkiastiaa, kaasuastiaa, kryoastiaa tai pullopakettia (taikka pullokonttia); Kaasupatruuna tarkoittaa kertakäyttöön tarkoitettua astiaa, joka sisältää paineenalaista kaasua tai kaasuseosta. Se voidaan varustaa venttiilillä; Kaasupullo tarkoittaa kuljetettavaa paineastiaa, jonka tilavuus on enintään 150 litraa (ks. myös Pullopaketti (ja pullokontti)); Kanisteri tarkoittaa metallista tai muovista valmistettua poikkileikkauspinnaltaan suora- tai monikulmaista pakkausta, jossa on yksi tai useampi kaatoaukko; Katettu vaunu tarkoittaa vaunua, jossa on kiinteät tai siirrettävät seinät ja katto; Kela (luokka 1) tarkoittaa muovista, puusta, pahvista, metallista tai muusta sopivasta aineesta valmistettua laitetta, joka muodostuu keskiakselista, jonka molemmissa päissä on tai ei ole sivuseinämät. Aineet ja esineet voidaan kelata kelaan ja ne voivat olla sivuseinämillä suojattuja; Kierrätetty muovimateriaali tarkoittaa materiaalia, joka on saatu käytetyistä teollisuuspakkauksista ja joka on puhdistettu ja käsitelty siten, että siitä voidaan valmistaa uusia pakkauksia; Kiinteä aine tarkoittaa ainetta: a) jonka sulamispiste tai sulamisen alkamispiste 101,3 kPa:n paineessa on yli 20 °C; tai b) joka ei ole nestemäinen standardin ASTM D 4359-90 testimenetelmän mukaisesti tai on pastamainen kohdan 2.3.4 juoksevuuden määrityskokeen (penetraatiokoe) kriteerien mukaisesti; Kiinteä säiliö tarkoittaa säiliötä, jonka tilavuus on yli 1000 litraa ja joka on kiinnitetty rakenteellisesti vaunuun, josta tällöin tulee säiliövaunu, tai joka muodostaa yhtenäisen osan vaunun alustan kanssa; Koepaine tarkoittaa suurinta tehollista painetta, joka muodostuu säiliössä painekokeen aikana (ks. myös Suunnittelupaine, Tyhjennyspaine, Täyttöpaine ja Suurin käyttöpaine (ylipaine)); HUOM. UN-säiliöiden osalta, ks. luku 6.7. Kolli tarkoittaa lähetysvalmista pakkausta, suurpäällystä tai IBC-pakkausta ja sen sisältöä. Termiin sisältyy tässä luvussa määritellyt kaasuille tarkoitetut astiat sekä myös esineet, jotka kokonsa, massansa tai muotonsa vuoksi saa kuljettaa pakkaamattomina tai kehikossa, korissa tai käsittelylaitteessa. Termi ei sisällä aineita tai esineitä, joita kuljetetaan irrallisina, eikä aineita, joita kuljetetaan säiliöissä; HUOM. Kolli radioaktiivisille aineille, ks. kohta 2.2.7.2. Kollin massa tarkoittaa kollin bruttomassaa, jollei toisin säädetä. Kontti tarkoittaa kuljetusvälinettä (nostettava kuormatila tai muu vastaava rakenne), joka on: - riittävän luja toistuvaan käyttöön; - suunniteltu tavaran kuljetukseen eri kuljetusmuodoissa ilman välillä tapahtuvaa kuorman purkamista; - varustettu ahtausta ja käsittelyä helpottavilla laitteilla erityisesti kuljetusvälineestä toiseen siirrettäessä; - suunniteltu siten, että se on helppo täyttää ja tyhjentää (ks. myös Umpinainen kontti, Suurkontti, Avoin kontti, Peitteellä varustettu kontti ja Pienkontti). Vaihtokori on kontti, joka standardin EN 283 (1991 painos) mukaisesti: - mekaanisen lujuuden osalta on valmistettu kuljetettavaksi vain (rautatie)vaunussa tai ajoneuvossa maalla taikka ro-ro-aluksessa (merellä); - ei ole pinottava; - voidaan irrottaa ajoneuvosta omien tukien varaan ajoneuvossa olevilla laitteilla ja kuormata uudelleen ajoneuvoon; HUOM. Termi "kontti" ei tarkoita tavallisia pakkauksia, IBC-pakkauksia, säiliökontteja eikä vaunuja. Kori tarkoittaa ulkopakkausta, jossa ei ole yhtenäistä pintaa; Kryoastia tarkoittaa jäähdytetyille nesteytetyille kaasuille tarkoitettua lämpöeristettyä kuljetettavaa paineastiaa, jonka tilavuus on enintään 1000 litraa; Kuljetus tarkoittaa vaarallisten aineiden konkreettista siirtämistä paikasta toiseen, mukaan lukien kuljetusolosuhteista johtuvat matkan väliaikaiset keskeytykset sekä liikenteestä johtuva vaarallisten aineiden säilyttäminen vaunuissa, säiliöissä ja konteissa ennen kuljetusta, kuljetusmatkan aikana tai sen jälkeen. Tämä määritelmä kattaa myös kuljetusmuodon tai kuljetusvälineen vaihtamisesta johtuvan vaarallisten aineiden tilapäisen säilytyksen (siirtokuormaus). Tätä sovelletaan sillä edellytyksellä, että pyydettäessä esitetään asiakirjat, joista selviää lähetys- ja vastaanottopaikka, ja että kolleja ja säiliöitä ei avata tilapäisen säilytyksen aikana, lukuun ottamatta toimivaltaisten viranomaisten suorittamia tarkastuksia; HUOM. Radioaktiiviset aineet, ks. kohta 2.2.7.2. Kuljetus irrallisena tarkoittaa kiinteiden aineiden tai esineiden kuljettamista ilman pakkausta vaunuissa tai konteissa. Termi ei sisällä kolleina kuljetettavia tavaroita eikä aineiden kuljettamista säiliöissä; Kuljetuksen suorittaja tarkoittaa yritystä, joka kuljetussopimuksen mukaan tai ilman kuljetussopimusta suorittaa kuljetuksen; Kunnostettu pakkaus tarkoittaa erityisesti: a) metallitynnyreitä: (i) jotka on puhdistettu täysin aikaisemmasta sisällöstä, sisä- ja ulkopuolisista syöpymistä, ja joista on poistettu ulkopuolinen pinnoite sekä merkinnät; (ii) jotka on palautettu alkuperäiseen muotoonsa ja kuntoonsa, saumat (jos sellaisia on) oikaistuina ja tiivistettyinä, ja joista on vaihdettu kaikki kokonaisuuteen kiinteästi kuulumattomat tiivisteet; ja (iii) jotka on tarkastettu puhdistuksen jälkeen ennen maalausta, jolloin näkyviä syöpymiä sisältävät pakkaukset, merkittävästi materiaalin paksuudeltaan ohentuneet pakkaukset sekä pakkaukset, joiden metalli on väsynyt, joiden kierteet tai sulkimet ovat vahingoittuneet tai joissa on muita merkittäviä puutteita, on hylätty; b) muovitynnyreitä ja -kanistereita: (i) jotka on puhdistettu täysin aikaisemmasta sisällöstä ja joista on poistettu ulkopuolinen pinnoite sekä merkinnät; (ii) joista on vaihdettu kaikki kokonaisuuteen kiinteästi kuulumattomat tiivisteet; ja (iii) jotka on tarkastettu puhdistuksen jälkeen, jolloin pakkaukset, joissa on näkyviä vaurioita kuten repeytymiä, taitoksia tai halkeamia, sekä pakkaukset, joiden kierteet tai sulkimet ovat vahingoittuneet tai joissa on muita merkittäviä puutteita, on hylätty; Kuormaaja tarkoittaa yritystä, joka kuormaa vaarallisia aineita vaunuihin tai suur-kontteihin; Käsikirja "Manual of Tests and Criteria" (Kokeet ja kriteerit) tarkoittaa kolmatta tarkistettua painosta YK:n julkaisemasta kirjasta Yhdistyneiden Kansakuntien suositukset vaarallisten tavaroiden kuljettamiseksi, Kokeet ja kriteerit (The United Nations Recommendations on the Transport of Dangerous Goods, Manual of Tests and Criteria, ST/SG/AC.10/11/Rev.3); Käsittelylaitteet (koskee suursäkkejä (IBC)) tarkoittavat nostovöitä, lenkkejä, silmukoita tai kehyksiä, jotka on kiinnitetty suursäkin (IBC) perusosaan. Kysymyksessä voivat olla myös suursäkin (IBC) rungon materiaalin jatkeet; Käyttölaitteet tarkoittavat: a) säiliöissä täyttö- ja tyhjennyslaitteita, paineentasauslaitteita, varo-, lämmitys- ja lämpöeristyslaitteita sekä mittauslaitteita; b) monisäiliövaunun säiliöstössä tai MEG-konteissa täyttö- ja tyhjennyslaitteita mukaan lukien kokoojaputkisto, sekä varo- ja mittauslaitteita; c) IBC-pakkauksissa täyttö- ja tyhjennyslaitteita, paineentasaus- tai tuuletuslaitteita, varo-, lämmitys- ja lämpöeristyslaitteita sekä mittauslaitteita; HUOM. UN-säiliöiden osalta, ks. luku 6.7. L Laadunvarmistus tarkoittaa organisaation tai yhteisön soveltamaa systemaattista valvonta- ja tarkastusohjelmaa, jonka tarkoituksena on osoittaa, että tämän direktiivin turvallisuusvaatimuksia noudatetaan käytännössä; Laatikko tarkoittaa suorakulmaista tai monikulmaista eheäsivuista pakkausta, joka on valmistettu metallista, puusta, vanerista, puupohjaisesta levystä, pahvista, muovista tai muusta sopivasta aineesta. Pienet aukot on sallittu mm. helpottamaan käsittelyä tai avaamista tai täyttämään luokitusvaatimukset, jos ne eivät vaikuta pakkauksen kestävyyteen kuljetuksen aikana; Leimahduspiste tarkoittaa nesteen alinta lämpötilaa, jossa sen höyryt muodostavat ilman kanssa palavan seoksen; Lisäpäällys tarkoittaa yhden lähettäjän käyttämää päällystä, joka sisältää yhden tai useamman kollin, yhdistettynä yhdeksi yksiköksi käsittelyn ja kuormauksen helpottamiseksi kuljetuksen aikana. Esimerkkejä lisäpäällyksestä: a) kuorma-alusta kuten lava, jonka päälle asetetaan tai pinotaan useita kolleja, jotka on kiinnitetty muovinauhoilla, kutiste- tai kiristekalvoilla tai muulla sopivalla tavalla; tai b) suojaava ulkopakkaus kuten laatikko tai kori; HUOM. Lisäpäällys radioaktiivisille aineille, ks. kohta 2.2.7.2. Lähettäjä tarkoittaa yritystä, joka lähettää vaarallisia aineita itse tai kolmannen osapuolen toimeksiannosta. Jos kuljetus tapahtuu kuljetussopimuksen mukaan, tarkoittaa lähettäjä kuljetussopimuksessa tarkoitettua lähettäjää; Lähetys tarkoittaa lähettäjän kuljetettavaksi jättämää vaarallisten aineiden kollia, kolleja tai kuormaa; M MEG-kontti (multiple-element gas container), ks. monisäiliökontti; Monisäiliökontti tarkoittaa konttia, joka muodostuu astioista ja säiliöistä, jotka on liitetty toisiinsa kokoojaputkistolla ja kiinnitetty monisäiliökontin kehikkoon. Seuraavat astiat ja säiliöt voivat muodostaa monisäiliökontin: kaasupullot, putkiastiat, kaasuastiat ja pullopaketit (pullokontit) sekä luokan 2 kaasujen kuljetukseen tarkoitetut säiliöt, joiden tilavuus on yli 450 litraa; Monisäiliövaunu tarkoittaa vaunua, jossa on säiliöstö, joka muodostuu astioista ja säiliöistä, jotka on liitetty toisiinsa kokoojaputkistolla ja kiinnitetty pysyvästi vaunuun. Seuraavat astiat ja säiliöt voivat muodostaa monisäiliövaunun säiliöstön: kaasupullot, putkiastiat, kaasuastiat, pullopaketit (pullokontit) sekä luokan 2 kaasujen kuljetukseen tarkoitetut säiliöt, joiden tilavuus on yli 450 litraa; Muovikudos (koskee suursäkkejä (IBC)) tarkoittaa sopivista joustavista muovinauhoista tai yksittäisistä muovikuiduista valmistettua kudosta; N Neste (nestemäinen aine) tarkoittaa ainetta, jonka höyrynpaine 50 °C lämpötilassa on enintään 300 kPa (3 bar) ja joka ei ole täysin kaasumainen 20 °C lämpötilassa ja 101,3 kPa:n paineessa ja: a) jonka sulamispiste tai sulamisen alkamispiste 101,3 kPa:n paineessa on enintään 20 °C; tai b) joka on nestemäinen standardin ASTM D 4359-90 testimenetelmän mukaisesti; tai c) joka ei ole pastamainen kohdassa 2.3.4 kuvatun juoksevuuden määrityskokeen (penetraatiokoe) kriteerien mukaisesti; HUOM. "Kuljetus nestemäisessä muodossa" tarkoittaa säiliöitä koskevissa määräyksissä: - tämän määritelmän mukaisten nesteiden kuljetusta; tai - sulassa muodossa kuljetettavaksi jätettävien kiinteiden aineiden kuljetusta. Nesteytetty kaasu (non-refrigerated liquefied gas) tarkoittaa kaasua, jota ei ole jäähdytetty. Jäähdytettyjä nesteytettyjä kaasuja (refrigerated liquefied gas) kuljetetaan jäähdytettyinä; N.o.s.-nimike (not otherwise specified, tarkemmin määrittelemättömät aineet) tarkoittaa yleistä ryhmänimikettä, johon aineet, seokset, liuokset tai esineet voidaan luokitella, jos: a) niitä ei ole nimeltä mainittu luvun 3.2 taulukossa A; ja b) niillä on kemiallisia, fysikaalisia ja/tai vaarallisia ominaisuuksia, jotka vastaavat n.o.s.-nimikkeen luokkaa, luokituskoodia, pakkausryhmää ja nimeä; P Pakkaaja tarkoittaa yritystä, joka pakkaa vaaralliset aineet pakkauksiin, mukaan lukien suurpäällykset ja IBC-pakkaukset, ja tarvittaessa valmistelee kollit kuljetusta varten; Pakkaus tarkoittaa astiaa ja kaikkia muita osia tai komponentteja, jotka ovat astian sisällön sisällä pysymisen kannalta välttämättömiä (ks. myös Pakkausyhdistelmä, Yhdistetty pakkaus (muovinen), Yhdistetty pakkaus (lasinen, posliininen tai keraaminen), Sisäpakkaus, IBC-pakkaus, Välipakkaus, Suurpäällys, Peltipakkaus, Ulkopakkaus, Kunnostettu pakkaus, Uusiovalmistettu pakkaus, Uudelleenkäytettävä pakkaus, Pelastuspakkaus ja Pölytiivis pakkaus); HUOM. Pakkaus radioaktiivisille aineille, ks. kohta 2.2.7.2. Pakkausryhmä tarkoittaa ryhmää, johon tietyt aineet voidaan vaaraominaisuuksiensa perusteella luokitella pakkaamista varten. Pakkausryhmillä on seuraavat merkitykset ja ne on tarkemmin esitetty osassa 2: >TAULUKON PAIKKA> HUOM. Voor transporttanks, zie hoofdstuk 6.7. Pakkausyhdistelmä tarkoittaa kuljetusta varten tehtyä pakkausyhdistelmää, joka koostuu ulkopakkauksesta ja siihen kohdan 4.1.1.5 mukaisella tavalla sijoitetusta yhdestä tai useammasta sisäpakkauksesta; HUOM. Pakkausyhdistelmien "sisäosasta" käytettävä termi on aina "sisäpakkaus", ei "sisäastia". Lasipullo on esimerkiksi tällainen "sisäpakkaus". Pakkotoiminen tuuletusventtiili tarkoittaa alakautta tyhjennettävissä säiliöissä olevaa venttiiliä, joka on yhteydessä pohjaventtiiliin ja joka avautuu itsetoimisesti vain kuormaamisen ja purkamisen yhteydessä säiliön tuulettamista varten; Palava ainesosa (aerosoleissa ja kaasupatruunoissa) on kaasu, joka on palava ilmassa normaalissa paineessa, tai sellainen nestemäinen aine tai valmiste, jonka leimahduspiste on enintään 100 °C; Peitteellä varustettu vaunu tarkoittaa avovaunua, jossa kuorma on suojattu kuormapeitteellä; Peitteellä varustettu kontti tarkoittaa konttia, jossa kuorma on suojattu kuormapeitteellä; Pelastuspakkaus tarkoittaa erityispakkausta, joka vastaa soveltuvin osin luvun 6.1 vaatimuksia ja johon vaurioituneet, puutteelliset tai vuotavat vaarallisia aineita sisältävät kollit tai vuotanut vaarallinen aine asetetaan, kun aine kuljetetaan talteenottoa varten tai hävitettäväksi; Peltipakkaus tarkoittaa metallista (esim. tinapellistä) valmistettua poikkileikkauspinnaltaan ympyrän muotoista, elliptistä, suorakulmaista tai monikulmaista (myös kartion muotoista) kapenevakaulaista tai sangon muotoista pakkausta, jonka seinämänpaksuus on alle 0,5 mm. Pakkauksessa on yksi tai useampi kaatoaukko, sen pohja on tasainen tai kupera ja se ei ole määritelmän Tynnyri tai Kanisteri mukainen; Pieni kaasua sisältävä astia, ks. Kaasupatruuna; Pienkonttitarkoittaa konttia, jonka sisätilavuus on 1 - 3 m3; HUOM. Pienkontti radioaktiivisille aineille, ks. kohta 2.2.7.2. Pullokontti (luokka 2), ks. Pullopaketti; Pullopaketti (ja pullokontti) tarkoittaa kokoojaputkistolla toisiinsa keskenään yhdistettyjen ja lujasti toisiinsa kiinnitettyjen kaasupullojen muodostamaa kokonaisuutta; Putkiastia (luokka 2) tarkoittaa saumatonta kuljetettavaa paineastiaa, jonka tilavuus on yli 150 litraa mutta enintään 5000 litraa; Puutynnyri tarkoittaa luonnonpuusta valmistettua poikkileikkauspinnaltaan ympyrän muotoista kuperaseinäistä pakkausta, jossa on vaippalaudat ja päädyt sekä vanteet; Pölytiivis pakkaus tarkoittaa pakkausta, joka ei läpäise kuivaa ainesisältöä mukaan lukien kuljetuksen aikana syntyvä hieno pöly; R Rakenneteräs tarkoittaa terästä, jonka vähimmäismurtolujuus on 360 N/mm2 - 440 N/mm2; HUOM. UN-säiliöiden osalta, ks. luku 6.7. Rakenteelliset varusteet tarkoittavat: a) säiliövaunun säiliöissä säiliön sisä- tai ulkopuolelle kiinnitettyjä vahvisteita sekä kiinnittämiseen tai suojaamiseen tarkoitettuja osia; b) säiliökontin säiliöissä säiliön sisä- tai ulkopuolelle kiinnitettyjä vahvisteita sekä kiinnittämiseen, suojaamiseen tai stabilointiin tarkoitettuja säiliön osia; c) monisäiliövaunun säiliöissä tai MEG-konteissa säiliön tai astian ulkopuolelle kiinnitettyjä vahvisteita sekä kiinnittämiseen, suojaamiseen tai stabilointiin tarkoitettuja osia; d) IBC-pakkauksissa, lukuun ottamatta suursäkkejä (IBC), rungon vahvisteita, kiinnittämiseen, käsittelyyn, suojaamiseen tai stabilointiin tarkoitettuja osia (mukaan lukien kuljetusalusta yhdistetyssä IBC-pakkauksessa, jossa on muovinen sisäastia); HUOM. UN-säiliöiden osalta, ks. luku 6.7. Rautatieinfrastruktuuri tarkoittaa raiteistoja ja kiinteitä laitteita, jotka ovat tarpeellisia rautatiekaluston liikennöintiin ja liikenneturvallisuutta varten; Tämä direktiivi tarkoittaa kansainvälisiä vaarallisten aineiden rautatiekuljetusmääräyksiä, jotka on annettu yleissopimuksen (COTIF, Convention concerning international carriage by rail) liitteen B (CIM, Uniform rules concerning the contract for international carriage of goods by rail) liitteenä 1; Runko (koskee kaikkia IBC-pakkauksia lukuun ottamatta yhdistettyjä IBC-pakkauksia) tarkoittaa pakkausta itseään mukaan lukien aukot ja niiden sulkimet, mutta ei sisällä käyttölaitteita; S SADT, ks. Itsekiihtyvä hajoamislämpötila; Sisäastia tarkoittaa astiaa, jota ei voi käyttää ilman ulkopakkausta; Sisäpakkaus tarkoittaa pakkausta, jota kuljetukseen käytettäessä tarvitaan ulkopakkaus; Sisäsäkki tarkoittaa putkea tai säkkiä, joka on asetettu täysin erillisenä pakkauksen, suurpäällyksen tai IBC-pakkauksen sisään, mukaan luettuina aukkojen sulkulaitteet; Suljettu lähetys tarkoittaa lähetystä, joka tulee yhdeltä ainoalta lähettäjältä ja sille on varattu koko suurkontti. Tällöin kaikki kuormaamiseen ja purkamiseen liittyvät toimenpiteet tapahtuvat lähettäjän tai vastaanottajan ohjeiden mukaan. HUOM. Luokassa 7 vastaava termi on "yksinkäyttö", ks. kohta 2.2.7.2. Suljin tarkoittaa laitetta, joka sulkee astian aukon; Suunnittelupaine tarkoittaa vähintään koepainetta vastaavaa teoreettista painetta, joka kuljetettavan aineen vaarallisuudesta riippuen voi ylittää käyttöpaineen. Sitä käytetään ainoastaan säiliön seinämän paksuuden määrittämiseen, jolloin ulko- tai sisäpuolisia vahvisteita ei saa ottaa huomioon (ks. myös Tyhjennyspaine, Täyttöpaine, Suurin käyttöpaine (ylipaine) ja Koepaine); HUOM. UN-säiliöiden osalta, ks. luku 6.7. Suurin sallittu bruttomassa tarkoittaa: a) kaikissa IBC-pakkaustyypeissä (suursäkkejä (IBC) lukuun ottamatta) pakkauksen rungon, sen käyttölaitteiden ja rakenteellisten varusteiden sekä suurimman kuljetukseen sallitun kuorman yhteismassaa; b) säiliöissä säiliön tyhjäpainon ja raskaimman kuljetukseen hyväksytyn kuorman yhteismassaa; HUOM. UN-säiliöiden osalta, ks. luku 6.7. Suurin sallittu kuorma tarkoittaa suursäkeissä (IBC) enimmäisnettomassaa, jota varten suursäkki (IBC) on tarkoitettu ja jonka kuljetukseen se on hyväksytty; Suurin käyttöpaine (ylipaine) tarkoittaa suurinta kolmesta seuraavasta arvosta: a) suurin tehollinen paine, joka on sallittu säiliössä täytön aikana (suurin sallittu täyttöpaine); b) suurin tehollinen paine, joka on sallittu säiliössä tyhjennyksen aikana (suurin sallittu tyhjennyspaine); ja c) sisällön (mukaan luettuina mahdolliset sen sisältämät kaasut) aiheuttama tehollinen ylipaine säiliössä korkeimmassa käyttölämpötilassa. Ellei luvun 4.3 erityismääräyksissä ole toisin säädetty, tämä käyttöpaine (ylipaine) ei saa olla pienempi kuin täytöksen höyrynpaine (absoluuttinen) 50 °C lämpötilassa. Varoventtiileillä (murtolevyn kanssa tai ilman murtolevyä) varustetuissa säiliöissä suurimman käyttöpaineen (ylipaine) on kuitenkin oltava kyseisille varoventtiileille määrätyn avautumispaineen suuruinen (ks. myös Suunnittelupaine, Tyhjennyspaine, Täyttöpaine ja Koepaine); HUOM. UN-säiliöiden osalta, ks. luku 6.7. Suurkontti tarkoittaa: a) konttia, jonka sisätilavuus on yli 3 m3; b) CSC-sopimuksen tarkoittamaa konttia, jonka pohjan ulkokulmien rajaama pinta-ala on joko (i) vähintään 14 m2 (150 neliöjalkaa); tai (ii) vähintään 7 m2 (75 neliöjalkaa), jos kontti on varustettu yläkulmakiinnikkeillä; HUOM. Suurkontti radioaktiivisille aineille, ks. kohta 2.2.7.2. Suurpakkaus, ks. IBC-pakkaus; Suurpäällys tarkoittaa esineitä tai sisäpakkauksia sisältävästä ulkopakkauksesta koostuvaa pakkausta, joka on: a) suunniteltu mekaanista käsittelyä varten; b) nettomassaltaan yli 400 kg tai tilavuudeltaan yli 450 litraa, mutta jonka tilavuus on enintään 3 m3; Säiliö (shell, Tankkörper) tarkoittaa säiliön vaippaa ja päätyjä (mukaan lukien aukot ja niiden kannet); HUOM. 1. Tämä määritelmä ei sisällä astioita. 2. UN-säiliöiden osalta, ks. luku 6.7. Säiliö (tank) tarkoittaa säiliötä käyttölaitteineen ja rakenteellisine varusteineen. Termi yksin käytettynä tarkoittaa tässä osassa määriteltyä säiliökonttia, UN-säiliötä, irrotettavaa säiliötä, säiliövaunua säiliötä, monisäiliövaunun säiliötä tai MEG-kontin säiliötä (ks. myös Irrotettava säiliö, Säiliövaunu, UN-säiliö ja MEG-kontti); HUOM. UN-säiliöiden osalta, ks. kohta 6.7.4.1. Säiliökontti tarkoittaa kuljetusvälinettä, joka on kontin määritelmän mukainen ja joka koostuu säiliöstä ja varusteista, mukaan lukien laitteet, jotka mahdollistavat säiliökontin siirtämisen ilman säiliökontin oleellista asennon muuttumista, ja jota käytetään kaasujen, nesteiden, jauhemaisten tai rakeisten aineiden kuljetukseen ja jonka tilavuus on yli 0,45 m3 (450 litraa); HUOM. IBC-pakkaukset, jotka täyttävät luvun 6.5 vaatimukset, eivät ole säiliökontteja. Säiliökontin/UN-säiliön tai säiliövaunun haltija tarkoittaa yritystä, jonka nimiin säiliökontti, UN-säiliö tai säiliövaunu on rekisteröity. Haltija voi olla myös säiliökontin/UN-säiliön tai säiliövaunun omistaja; Säiliövaihtokoria pidetään säiliökonttina; Säiliövaunu tarkoittaa nesteiden, kaasujen, jauhemaisten tai rakeisten aineiden kuljetukseen rakennettua vaunua, joka muodostuu yhdestä tai useammasta säiliöstä ja niiden varusteista sekä. alustasta, jossa on omat varusteosat (pyörästö, jousitus, veto- ja puskinlaitteet, jarrut ja merkinnät); HUOM. Irrotettavia säiliöitä kuljettavia vaunuja pidetään myös säiliövaunuina. Säkki tarkoittaa taipuisaa pakkausta, joka on valmistettu paperista, muovikalvosta, tekstiilikudoksesta, kudotusta materiaaleista tai muusta sopivasta aineesta; T Tekninen/biologinen nimi tarkoittaa tieteellisissä ja teknisissä käsikirjoissa, julkaisuissa ja teksteissä tavallisesti käytettyä nimeä. Kauppanimeä ei saa käyttää tähän tarkoitukseen; Tiiviyskoe tarkoittaa koetta, jolla määritetään säiliön, pakkauksen tai IBC-pakkauksen ja niiden laitteiden ja suljinten tiiviys; HUOM. UN-säiliöiden osalta, ks. luku 6.7. Toimivaltainen viranomainen tarkoittaa tässä asetuksessa erikseen säädettyä viranomaista tai viranomaisia, viranomaisen tunnustamaa yhteisöä tai yhteisöjä taikka muuta viranomaista, jonka toimivaltaan asianomainen tehtävä kuuluu; Tyhjennyspaine tarkoittaa suurinta painetta, joka muodostuu säiliössä paineella tapahtuvan tyhjennyksen yhteydessä (ks. myös Suunnittelupaine, Täyttöpaine, Suurin käyttöpaine (ylipaine) ja Koepaine); Tynnyri tarkoittaa tasa- tai kuperapohjaista lieriön muotoista pakkausta, joka on valmistettu metallista, pahvista, muovista, vanerista tai muusta sopivasta aineesta. Tämä määritelmä käsittää myös muun muotoiset pakkaukset kuten pyöreät suippokaulaiset pakkaukset tai sangon muotoiset pakkaukset. Puutynnyrit ja kanisterit eivät sisälly tähän määritelmään; Täyttäjä tarkoittaa yritystä, joka kuormaa vaarallisia aineita säiliöön (säiliövaunuun, irrotettavia säiliöitä sisältävään vaunuun, UN-säiliöön tai säiliökonttiin) ja/tai irtotavaraa vaunuun, suurkonttiin tai pienkonttiin taikka monisäiliövaunuun tai MEG-kontiin; Täyttöpaine tarkoittaa suurinta painetta, joka muodostuu säiliössä paineella tapahtuvan täytön yhteydessä (ks. myös Suunnittelupaine, Tyhjennyspaine, Suurin käyttöpaine (ylipaine) ja Koepaine); U Ulkopakkaus tarkoittaa yhdistetyn pakkauksen tai pakkausyhdistelmän ulkoista suojaa yhdessä absorboivan aineen kanssa iskuja vaimentavine ja muine komponentteineen, jotka ovat välttämättömiä suojaamaan sisäastioita tai -pakkauksia; Umpinainen kontti tarkoittaa täysin umpinaista konttia, jossa on jäykkä katto, sivuseinät, päätyseinät ja lattia. Termi sisältää avattavalla katolla varustetut kontit, joiden katto voidaan kuljetuksen ajaksi sulkea; UN-numero tarkoittaa YK-numeroa (UN, United Nations, Yhdistyneet Kansakunnat). Numeron edessä käytetään vain lyhennettä UN, esim. UN 1203. Ks. myös YK-numero; UN-säiliö tarkoittaa eri kuljetusmuodoissa käytettävää luvun 6.7 määritelmien tai IMDG-koodin mukaista säiliötä, jonka tilavuus on yli 450 litraa ja joka ilmoitetaan UN-säiliön soveltamisehdossa (T-koodi) luvun 3.2 taulukon A sarakkeessa (10); UN-säiliön haltija, ks. Säiliökontin/UN-säiliön haltija; Uudelleenkäytettävä pakkaus tarkoittaa pakkausta, joka on tarkastettu ja jossa ei ole havaittu käyttötestien läpäisemistä estäviä vaurioita. Termi käsittää pakkaukset, jotka täytetään uudelleen samoilla tai samankaltaisilla yhteensopivilla aineilla ja joita kuljetetaan lähettäjän valvomissa jakeluketjuissa; Uusiovalmistettu pakkaus tarkoittaa erityisesti: a) metallitynnyriä: (i) joka on valmistettu luvun 6.1 mukaiseksi YK-tyyppihyväksytyksi muokkaamalla tyyppihyväksymätöntä tynnyriä; (ii) joka on muutettu yhdestä luvun 6.1 mukaisesta YK-tyypistä toiseksi YK-tyypiksi; tai (iii) jonka rakenteeseen kiinteästi liittyviä osia on vaihdettu (esim. kiinteät päädyt); b) muovitynnyriä: (i) joka on muutettu yhdestä YK-tyypistä toiseksi YK-tyypiksi (esim. 1H1:stä 1H2:ksi); tai (ii) jonka rakenteeseen kiinteästi liittyviä osia on vaihdettu; Uusiovalmistettujen tynnyreiden on noudatettava vastaavia luvun 6.1 vaatimuksia kuin samaa tyyppiä olevien uusien tynnyreiden. V Vaarallinen reaktio tarkoittaa: a) palamista tai huomattavaa lämmön kehittymistä; b) palavien, tukahduttavien, hapettavien tai myrkyllisten kaasujen kehittymistä; c) syövyttävien aineiden muodostumista; d) epästabiilien aineiden muodostumista; tai e) paineen vaarallista nousua (koskee vain säiliöitä); Vaaralliset aineet tarkoittavat niitä aineita ja esineitä, joiden kuljetus on tällä direktiivillä kielletty tai joiden kuljetus on sallittu vain näiden säännösten mukaisesti; Vaatimustenmukaisuuden varmistus (radioaktiivisten aineiden yhteydessä) tarkoittaa toimivaltaisen viranomaisen soveltamaa suunnitelmallista toimintaohjelmaa, jonka tarkoituksena on varmistaa, että näiden säännösten mukaiset vaatimukset täyttyvät käytännössä; Vaihtokori, ks. Kontti; Varoventtiili tarkoittaa paineen vaikutuksesta itsestään toimivaa, jousikuormitettua laitetta, joka estää liian suuren sisäisen paineen kehittymisen säiliössä; Vastaanottaja tarkoittaa kuljetussopimuksessa tarkoitettua lähetyksen vastaanottajaa. Jos vastaanottaja valtuuttaa kolmannen osapuolen vastaanottajaksi kuljetussopimusta koskevien säännösten mukaisesti, katsotaan tämän kolmannen osapuolen olevan näiden säännösten tarkoittama vastaanottaja. Jos kuljetus tapahtuu ilman kuljetussopimusta, katsotaan vastaanottajaksi se yritys, joka ottaa vaaralliset aineet vastaan niiden saapuessa; Vaunu tarkoittaa ilman käyttölaitteita olevaa rautatieajoneuvoa, joka liikkuu omilla pyörillään raiteistolla ja on tarkoitettu tavaroiden kuljettamiseen; Vaunukuorma tarkoittaa koko vaunun yksinomaista käyttöä siitä riippumatta, onko vaunun kuormatila kokonaan tai vain osittain käytössä; HUOM. Luokassa 7 vastaava termi on "yksinkäyttö", ks. 2.2.7.2. Vertailuteräs tarkoittaa terästä, jonka murtolujuus on 370 N/mm2 ja taattu murtovenymä on 27 %; Välipakkaus tarkoittaa pakkausta, joka on asetettu sisäpakkauksen tai esineen ja ulkopakkauksen väliin; Y Yhdistetty pakkaus (lasinen, posliininen tai keraaminen) on pakkaus, jossa on lasinen, posliininen tai keraaminen sisäastia ja ulkopakkaus (valmistettu metallista, puusta, pahvista, muovista, solumuovista tms.). Se muodostaa yhtenäisen kuljetuspakkauksen, joka pysyy yhtenäisenä myös täytön, varastoinnin, kuljetuksen ja tyhjennyksen aikana; HUOM. Yhdistettyjen pakkausten sisäosasta käytettävä termi on tavallisesti "sisäastia". Esimerkiksi 6HA1-tyyppisen yhdistetyn pakkauksen (muovinen) sisäosa on tällainen "sisäastia", koska se ei ole suunniteltu toimimaan ilman "ulkopakkausta", eikä se ole siis "sisäpakkaus". Yhdistetty pakkaus (muovinen) on pakkaus, jossa on muovinen sisäastia ja ulkopakkaus (valmistettu metallista, pahvista, vanerista tms.). Se muodostaa yhtenäisen kuljetuspakkauksen, joka pysyy yhtenäisenä myös täytön, varastoinnin, kuljetuksen ja tyhjennyksen aikana; HUOM: Ks. huomautus määritelmässä Yhdistetty pakkaus (lasinen, posliininen tai keraaminen). YK-numero tarkoittaa YK-suosituksien mukaista aineen tai esineen nelinumeroista lukua; YK-suositukset tarkoittavat yhdettätoista tarkistettua painosta YK:n julkaisemasta kirjasta Yhdistyneiden Kansakuntien suositukset vaarallisten tavaroiden kuljettamiseksi (Recommendations on the Transport of Dangerous Goods, ST/SG/AC.10/1/Rev.11); Yleinen ryhmänimike tarkoittaa tarkasti määriteltyä aine- tai esineryhmää (ks. kohta 2.1.1.2, ryhmät B, C ja D); Yritys tarkoittaa luonnollisia henkilöitä ja oikeushenkilöitä riippumatta siitä, harjoittavatko ne tuloa tuottavaa toimintaa, yhteenliittymiä tai henkilöryhmiä, jotka eivät ole oikeushenkilöitä riippumatta siitä, harjoittavatko ne tuloa tuottavaa toimintaa, sekä kaikkia julkishallinnon elimiä, jotka ovat itse oikeushenkilöitä tai oikeushenkilön alaisia. 1.2.2. Mittayksiköt 1.2.2.1. >TAULUKON PAIKKA> 1.2.2.2. Tässä direktiivissä prosentti-merkinnällä "%" tarkoitetaan, ellei erityisesti toisin säädetä: a) Kiinteiden ja nestemäisten seosten, liuosten tai nesteellä kostutettujen kiinteiden aineiden osalta: massaprosenttia laskettuna seoksen, liuoksen tai kostutetun kiinteän aineen kokonaismassasta; b) Puristettujen kaasuseosten osalta: kun täyttö tapahtuu paineen perusteella, tilavuusprosenttia laskettuna kaasuseoksen kokonaistilavuudesta, tai kun täyttö tapahtuu massan perusteella, massaprosenttia laskettuna seoksen kokonaismassasta; c) Nesteytettyjen ja paineenalaisena liuotettujen kaasuseosten osalta: massaprosenttia laskettuna seoksen kokonaismassasta. 1.2.2.3. Astioihin liittyvällä paineella (kuten koepaine, sisäinen paine, varoventtiilin avautumispaine) tarkoitetaan aina ylipainetta (painetta, joka ylittää ilmakehän paineen). Kuitenkin aineiden höyrynpaineella tarkoitetaan absoluuttista painetta. 1.2.2.4. Tässä direktiivissä astioiden täyttöasteella tarkoitetaan täyttöastetta 15 °C lämpötilassa, jollei muuta lämpötilaa ole mainittu. LUKU 1.3 Vaarallisten aineiden kuljetuksiin osallistuvien henkilöiden koulutus 1.3.1. Soveltamisala Henkilöiden, jotka työskentelevät kohdassa 1.4 mainituille osapuolille, ja joiden vastuuseen kuuluu vaarallisten aineiden kuljetukset, tulee saada kuljetuksen vaatimukset kattavaa henkilöstön vastuuseen ja tehtäviin soveltuvaa koulutusta. HUOM. Turvallisuusneuvonantajakoulutus, kohta 1.8.3; 1.3.2. Koulutuksen luonne Koulutuksen tulee muodostua seuraavista huomioiden henkilön vastuu ja velvollisuudet. 1.3.2.1. Yleinen tiedostava koulutus Henkilöstön on tiedettävä yleiset vaarallisten aineiden kuljetusta koskevista määräyksistä. 1.3.2.2. Tehtäväkohtainen koulutus Henkilöstön on saatava yksityiskohtaista henkilöstön tehtäviin ja vastuuseen suhteutettua koulutusta vaarallisten aineiden kuljetusta koskevista määräyksistä. Jos osa kuljetuksesta suoritetaan muuna kuin rautatiekuljetuksena, henkilöstön on oltava tietoinen myös tätä muuta kuljetusmuotoa koskevista määräyksistä. 1.3.2.3. Turvallisuuskoulutus Henkilöstön tulee saada koulutusta vaarallisten aineiden vaaroista suhteutettuna mahdolliseen vaarallisten aineiden kuljetus-, kuormaus- ja purkamisonnettomuuden aiheuttamaan tapaturmavaaraan ja altistukseen. Koulutuksella tulee pyrkiä siihen, että henkilöstö tuntee aineen turvallisen käsittelyn ja hätätilanteen toimintatavat. 1.3.2.4. Luokkaan 7 liittyvä koulutus Luokan 7 aineiden kuljetukseen osallistuvan henkilöstön tulee saada soveltuvaa koulutusta radioaktiivisten aineiden kuljetukseen liittyvistä säteilyriskeistä ja huomioon otettavista varotoimenpiteistä säteilyltä suojautumista ja muiden henkilöiden suojaamista varten. 1.3.3. Asiakirjat Työnantajalla ja työntekijällä tulee olla yksityiskohtaiset tiedot suoritetusta koulutuksesta ja ne tulee varmistaa aloitettaessa uutta työsuhdetta. Täydennyskoulutusta on annettava määräajoin ja siinä on huomioitava määräyksissä tapahtuneet muutokset. LUKU 1.4 Osapuolten turvallisuusvelvollisuudet 1.4.1. Yleiset turvallisuustoimenpiteet 1.4.1.1. Vaarallisten aineiden kuljetukseen osallistuvien osapuolten on tehtävä asianmukaiset toimenpiteet ottaen huomioon odotettavissa olevien vaarojen luonne ja laajuus vahingon sekä loukkaantumisen estämiseksi ja tarvittaessa vahingollisten seurausten vähentämiseksi. Toimenpiteiden on kaikissa tapaukissa täytettävä soveltuvin osin tämän direktiivin vaatimukset. 1.4.1.2. Silloin kun on välitön vaara yleisen turvallisuuden vaarantumisesta, osapuolten on välittömästi otettava yhteyttä pelastustoimeen ja annettava heille pelastustoimenpiteissä tarvittava tieto. 1.4.1.3. Tässä direktiivissä voidaan säätää tiettyjä velvollisuuksia eri osapuolille. Jos jäsenvaltio katsoo, että heikentämättä turvallisuutta, se voi kansallisessa lainsäädännössään siirtää tiettyyn osapuoleen tai useampiin osapuoliin kohdistuvia velvoitteita edellyttäen, että kohdissa 1.4.2 ja 1.4.3 mainitut velvollisuudet täyttyvät. Kohtien 1.2.1, 1.4.2 ja 1.4.3 eri osapuolten määritelmiä ja velvollisuuksia koskevat määräykset eivät vaikuta kansallista lainsäädännöstä johtuviin juridisiin seuraamuksiin (rikosoikeudelliset, korvausvastuuseen liittyvät yms.), jotka johtuvat siitä, että kyseessä oleva osapuoli on esim. oikeudellinen yhteisö, itsenäinen yrittäjä, työnantaja tai työntekijä. 1.4.2. Pääosapuolten velvollisuudet 1.4.2.1. Lähettäjä 1.4.2.1.1. Vaarallisten aineiden lähettäjä saa jättää kuljetettavaksi vain tämän direktiivin mukaisia lähetyksiä. Kohdan 1.4.1 puitteissa hänen on erityisesti: a) varmistettava, että vaaralliset aineet on luokiteltu tämän direktiivin mukaisesti ja että niitä saa kuljettaa rautatiellä; b) annettava kuljetuksen suorittajalle kuljetuksen suorittamista varten tarvittavat tiedot ja vaadittu rahtikirja tai muu lähetyskirja sekä muut asiakirjat, kuten luvat, hyväksynnät, ilmoitukset ja todistukset; c) käytettävä vain pakkauksia, suurpäällyksiä, suurpakkauksia (IBC) ja säiliöitä (säiliövaunut, irrotettavat säiliöt, monisäiliövaunut, MEG-kontit, UN-säiliöt ja säiliökontit), jotka on hyväksytty ja ovat soveltuvia kyseiseen vaarallisen aineen kuljetukseen ja jotka on merkitty tämän direktiivin mukaisesti; d) täytettävä lähetystapaa ja lähetysrajoituksia koskevat vaatimukset; e) varmistettava, että tyhjät, puhdistamattomat säiliöt (säiliövaunut, irrotettavat säiliöt, monisäiliövaunut, MEG-kontit, UN-säiliöt ja säiliökontit), joita ei ole tyhjennetty kaasuista, tai tyhjät puhdistamattomat vaunut sekä irtotavarakuljetuksiin käytetyt vaunut, suur- ja pienkontit on merkitty oikein ja että niissä on oikeat lipukkeet ja että tyhjät, puhdistamattomat säiliöt on suljettu ja että ne ovat yhtä tiiviitä kuin täytettyinä. 1.4.2.1.2. Jos lähettäjä käyttää muiden osapuolten (kuten pakkaajan, kuormaajan tai säiliön täyttäjän) palveluja, hänen on tehtävä riittävät toimenpiteet varmistuakseen, että lähetys täyttää tämän direktiivin vaatimukset. Lähettäjä voi kuitenkin kohdassa 1.4.2.1.1 a), b), c) ja e) tarkoitetuissa tapauksissa luottaa toisten osapuolten hänelle antamiin tietoihin. 1.4.2.1.3. Jos lähettäjä toimii kolmannen osapuolen puolesta, kolmannen osapuolen on ilmoitettava lähettäjälle kirjallisesti lähetyksen sisältämistä vaarallisista aineista ja annettava hänelle kaikki tiedot ja asiakirjat, joita hän tarvitsee täyttääkseen velvollisuutensa. 1.4.2.2. Kuljetuksen suorittaja 1.4.2.2.1. Soveltuvin osin kohdan 1.4.1 puitteissa kuljetuksen suorittajan on erityisesti: a) controleren of de te vervoeren gevaarlijke goederen overeenkomstig deze richtlijn ten vervoer zijn toegelaten; b) varmistettava, että rahtikirjaan on liitetty vaaditut liitteet ja että ne toimitetaan edelleen; c) varmistettava silmämääräisesti, että vaunussa ja kuormassa ei ole ilmeisiä vikoja, vuotoja tai murtumia ja että niistä ei puutu varusteita; d) varmistettava, että säiliöiden seuraava tarkastuspäivämäärä ei ole umpeutunut; e) varmistettava, että vaunuja ei ole ylikuormattu; f) varmistettava, että vaunulle määrätyt suurlipukkeet ja merkinnät on kiinnitetty. Edellä tarkoitetut velvollisuudet on soveltuvin osin tehtävä rahtikirjojen ja muiden asiakirjojen perusteella tarkastamalla silmämääräisesti vaunu ja kontit sekä tarvittaessa kuorma. Velvollisuudet katsotaan täytetyiksi, jos tarkastukset suoritetaan kansainvälisen rautatiejärjestön UIC:n määrelehden 471-3 kohdan 5 mukaisesti. 1.4.2.2.2. Kuljetuksen suorittaja voi kuitenkin kohdassa 1.4.2.2.1 a), b), e) ja f) tarkoitetuissa tapauksissa luottaa muiden osapuolten hänelle antamiin tietoihin. 1.4.2.2.3. Jos kuljetuksen suorittaja havaitsee kohdassa 1.4.2.2.1 tarkoitetuissa asioissa laiminlyöntejä tai muita tämän direktiivin säännösten vastaisia menettelyjä, kuljetuksen suorittaja ei saa toimittaa lähetystä eteenpäin ennen kuin määräysten vastaisuudet on korjattu. 1.4.2.2.4. Jos kuljetuksen aikana havaitaan laiminlyönti, joka voi vaarantaa kuljetuksen turvallisuuden, lähetys on pysäytettävä mahdollisimman nopeasti ottaen huomioon liikenneturvallisuuden, lähetyksen turvallisen sijoittamisen ja yleisön turvallisuuden vaatimukset. Kuljetusta saa jatkaa vasta, kun lähetys täyttää asiaankuuluvat määräykset. Jäljellä olevan matkan osalta kysymykseen tuleva (-t) toimivaltainen (-set) viranomainen (-aiset) voi (-vat) myöntää luvan jatkaa kuljetusta. Jos määräyksiä ei voida täyttää eikä kuljetuksen jäljellä olevalle matkalle ei ole myönnetty lupaa, toimivaltaisen (-sten) viranomaisen (-sten) on annettava kuljetuksen suorittajalle tarvittava hallinnollinen apu. Tätä on myös sovellettava tapauksiin, joissa kuljetuksen suorittaja ilmoittaa tälle (näille) toimivaltaiselle (-ille) viranomaiselle (-ille), että lähettäjä ei ollut ilmoittanut hänelle kuljetettavan aineen vaarallisia ominaisuuksia ja, että hän kuljetussopimuksen ehtojen perusteella toivoo, että vaarallinen kuorma puretaan, hävitetään tai tehdään vaarattomaksi. 1.4.2.3. Vastaanottaja 1.4.2.3.1. Vastaanottaja ei saa kieltäytyä ottamasta lähetystä vastaan muutoin kuin pakottavista syistä. Vastaanottajan on varmistettava kuorman purkamisen jälkeen, että tämän direktiivin häntä koskevat vaatimukset on täytetty. Kohdan 1.4.1 puitteissa hänen on erityisesti: a) huolehdittava tässä direktiivissä edellytetyissä tapauksissa vaunun ja konttien puhdistuksesta sekä kuljetetun aineen vaaratekijöiden poistamisesta; b) varmistettava, että täysin tyhjennetyissä, puhdistetuissa ja kaasuista tyhjennetyissä vaunuissa ja konteissa sekä vaunuissa ja konteissa, joista kuljetetun aineen vaaratekijät on poistettu, ei ole enää näkyvillä suurlipukkeita eikä oranssikilpiä. Vaunun tai kontin saa palauttaa tai ottaa uudelleen käyttöön vasta sen jälkeen, kun yllä mainitut toimenpiteet on suoritettu. 1.4.2.3.2. Jos vastaanottaja käyttää muiden osapuolten, kuten kuorman purkajan, puhdistajan tai muun vaaratekijöiden poistajan, palveluja, hänen on tehtävä riittävät toimenpiteet varmistuakseen, että kohdan 1.4.2.3.1 vaatimukset on täytetty. 1.4.3. Muiden osapuolten velvollisuudet Jäljempänä on lueteltu muu osapuolet ja näiden velvollisuudet. Lista ei ole kattava. Muiden osapuolten velvollisuudet ovat seurausta edellä kohdasta 1.4.1 siinä määrin, kun osapuolet ovat tietoisia tai heidän tulisi tietää, että heidän suorittamansa toimenpiteet ovat osa tämän direktiivin soveltamisalaan kuuluvaa kuljetusta. 1.4.3.1. Kuormaaja 1.4.3.1.1. Kohdan 1.4.1 puitteissa kuormaajaa koskevat erityisesti seuraavat velvollisuudet: a) hän saa luovuttaa vaaralliset aineet kuljetuksen suorittajalle vain, jos aineita saa tämän direktiivin mukaan kuljettaa; b) luovuttaessaan kuljetettavaksi pakattuja vaarallisia aineita tai tyhjiä, puhdistamattomia pakkauksia hänen on tarkastettava, että pakkaukset eivät ole vahingoittuneita. Hän ei saa luovuttaa kollia, jonka pakkaus on vahingoittunut ja erityisesti, jos pakkaus ei ole enää niin tiivis, että vaarallista ainetta vuotaa tai on mahdollista vuotaa pakkauksesta ulos, ennen kuin vahingoittunut pakkaus on korjattu; tämä koskee myös tyhjiä, puhdistamattomia pakkauksia; c) kuormatessaan vaarallisia aineita vaunuun taikka suurkonttiin hänen on täytettävä kuormausta ja käsittelyä koskevien erityismääräysten vaatimukset; d) luovuttaessaan vaarallisia aineita kuljetuksen suorittajalle välittömästi kuljetettavaksi hänen on täytettävä suurlipukkeiden ja oranssikilpien vaunuihin tai suurkontteihin kiinnittämistä koskevissa määräyksissä olevat vaatimukset; e) kuormatessaan kolleja hänen on noudatettava yhteenkuormauskieltoja ottaen huomioon myös vaaralliset aineet, jotka ovat jo vaunussa tai suurkontissa, sekä ravinto- ja nautintoaineita ja eläinrehuja koskevat erottelumääräykset. 1.4.3.1.2. Kuormaaja voi kuitenkin 1.4.3.1.1 (a), (d), ja (e) kohdassa tarkoitetuissa tapauksissa luottaa toisten osapuolten hänelle antamiin tietoihin. 1.4.3.2. Pakkaaja Kohdan 1.4.1 puitteissa pakkaajaa koskevat erityisesti seuraavat velvollisuudet: a) hänen on noudatettava pakkaamista tai yhteenpakkaamista koskevia määräyksiä; b) valmistellessaan kollia kuljetusta varten hänen on noudatettava kollin merkintää ja lipukkeita koskevia määräyksiä. 1.4.3.3. Täyttäjä Kohdan 1.4.1 puitteissa täyttäjää koskevat erityisesti seuraavat velvollisuudet: a) ennen säiliön täyttämistä hänen on varmistettava, että säiliö ja sen varusteet ovat teknisesti moitteettomassa kunnossa; b) hänen on varmistettava, että säiliövaunut, monisäiliövaunut, irrotettavat säiliöt, UN-säiliöt, säiliökontit ja MEG-kontit on tarkastettu ajallaan; c) hän saa täyttää säiliötä vain sellaisilla vaarallisilla aineilla, joiden kuljetukseen säiliö on hyväksytty; d) hänen on säiliötä täyttäessään otettava huomioon viereisiä säiliöosastoja koskevat määräykset; e) säiliötä täyttäessään hänen on otettava huomioon täytettävän aineen suurin sallittu täyttöaste tai suurin sallittu massa tilavuuden litraa kohti; f) säiliön täyttämisen jälkeen hänen on tarkastettava suljinlaitteiden tiiviys; g) hänen on varmistettava, ettei täytettävästä aineesta ole jäänyt vaarallisia jäänteitä hänen täyttämänsä säiliön ulkopinnalle; h) valmistellessaan vaarallisia aineita kuljetusta varten hänen on varmistettava, että määräysten edellyttämät suurlipukkeet ja oranssikilvet tai varoituslipukkeet on kiinnitetty säiliöön, irtotavaralla kuormattuun vaunuun sekä suur- ja pienkonttiin; i) hänen on ennen ja jälkeen säiliövaunujen täyttöä nesteytetyllä kaasulla otettava huomioon täyttöä koskevat erityistarkastusvaatimukset. 1.4.3.4. Säiliökontin/UN-säiliön haltija Kohdan 1.4.1 puitteissa säiliökontin/UN-säiliön haltijaa koskevat erityisesti seuraavat velvollisuudet: a) hänen on varmistettava, että rakennetta, varusteita, tarkastuksia ja merkintöjä koskevia määräyksiä on noudatettu; b) hänen on varmistettava, että säiliökontin/UN-säiliön sekä niiden varusteiden huoltotoimenpiteet on suoritettu siten, että säiliökontti/UN-säiliö täyttävät tavanomaisissa käyttöolosuhteissa tämän direktiivin vaatimukset seuraavaan määräaikaistarkastukseen saakka; c) hänen on teetettävä ylimääräinen tarkastus säiliölle, jos se tai sen varusteiden kunto ovat korjauksen, muutoksen tai onnettomuuden vuoksi voineet heiketä. 1.4.3.5. Säiliövaunun haltija Kohdan 1.4.1 puitteissa säiliövaunun haltijaa koskevat erityisesti seuraavat velvollisuudet: a) hänen on huolehdittava, että säiliövaunun rakennetta, varusteita, tarkastuksia ja merkintöjä koskevia vaatimuksia on noudatettu; b) hänen on huolehdittava, että säiliövaunun säiliöiden ja niiden varusteiden huoltotoimenpiteet on suoritettu siten, että säiliövaunu tavanomaisissa käyttöolosuhteissa täyttää tämän direktiivin vaatimukset seuraavaan määräaikaistarkastukseen saakka; c) hänen on teetettävä ylimääräinen tarkastus, jos säiliövaunun säiliön tai sen varusteiden kunto on korjauksen, muutoksen tai onnettomuuden vuoksi voinut heiketä. LUKU 1.5 Poikkeukset 1.5.1. Määräaikaiset poikkeukset (RID-erillissopimukset) 1.5.1.1. Tämän direktiivin mukauttamiseksi teknologian ja teollisuuden kehitykseen voivat jäsenvaltioiden toimivaltaiset viranomaiset suoraan keskenään sallia tiettyjen kuljetusten tapahtuvan alueellaan määräaikaisesti tämän direktiivin säännöksistä poiketen edellyttäen, että sama turvallisuustaso säilytetään. Viranomaisen, joka on tehnyt aloitteen tällaisesta poikkeuksesta, on tehtävä ilmoitus poikkeuksesta komissiolle. HUOM. Kohdan 1.7.4 erityisjärjestelyt eivät ole tämän luvun tarkoittamia määräaikaisia poikkeuksia. 1.5.1.2. Määräaikaiset poikkeukset ovat voimassa enintään viisi vuotta siitä päivänmäärästä, jolloin poikkeus tuli voimaan. Määräaikainen poikkeus päättyy automaattisesti päivämääränä, jolloin vastaava muutos tulee voimaan tässä direktiivissä. 1.5.1.3. Määräaikaisten poikkeusten mukaiset kuljetukset ovat tämän direktiivin soveltamisalaan kuuluvia kuljetuksia. 1.5.2. Sotilaslähetykset Sotilaslähetyksiä, jolla tarkoitetaan luokan 1 aineita ja esineitä sisältäviä lähetyksiä, jotka kuuluvat puolustusvoimille tai joista puolustusvoimat vastaavat, koskevat poikkeussäännökset [ks. kohdat 5.2.1.5, 5.2.2.1.8, 5.3.1.1.2 ja 5.4.1.2.1 f) sekä kohdan 7.2.4 erityismääräys W2]. LUKU 1.6 Siirtymämääräykset 1.6.1. Yleistä 1.6.1.1. Tämän direktiivin soveltamisalaan kuuluvia aineita, esineitä ja välineitä saa kuljettaa 31 päivään joulukuuta 2002 saakka niiden määräysten mukaisesti, joita sovelletaan niihin 30 päivään kesäkuuta 2001 saakka (6). HUOM. 1. Rahtikirjamerkinnät, ks. kohta 5.4.1.1.12. 2. Luokan 7 siirtymämääräykset (ks. kohta 1.6.6.4). 1.6.1.2. 31 päivään joulukuuta 1998 saakka voimassa olleiden RID-määräysten mukaiset varastossa olevat varoituslipukkeet saa käyttää loppuun. 1.6.1.3. Luokan 1 räjähteitä, jotka kuuluvat jäsenvaltion puolustusvoimille ja jotka on pakattu ennen 1 päivää tammikuuta 1990 silloin voimassa olleiden RID-määräysten(7) mukaisesti, saa kuljettaa 31 joulukuuta 1989 jälkeen edellyttäen, että pakkaukset ovat säilyneet vahingoittumattomina ja että niiden on ilmoitettu rahtikirjassa kuuluvan sotilastavaroihin ja että ne on pakattu ennen 1 päivää tammikuuta 1990. Muita tämän luokan 1 tammikuuta 1990 lähtien voimaantulleita määräyksiä on sovellettava. 1.6.1.4. Luokan 1 räjähteitä, jotka on pakattu 1 päivän tammikuuta 1990 ja 31 päivän joulukuuta 1996 välisenä aikana silloin voimassa olleiden RID-määräysten(8) mukaisesti, saa kuljettaa edelleen edellyttäen, että pakkaukset ovat säilyneet vahingoittumattomina ja rahtikirjaan tehdään merkintä, että ne on pakattu 1 päivän tammikuuta 1990 ja 31 päivän joulukuuta 1996 välisenä aikana. 1.6.1.5. IBC-pakkauksia, jotka on valmistettu ennen 1 päivä tammikuuta 1999 voimassa olleiden reunanumeroiden 405 (5) ja 555 (3) määräysten mukaisesti ja jotka eivät täytä 1 päivä tammikuuta 1999 voimaan tulleita näiden reunanumeroiden määräyksiä, saa käyttää edelleen. 1.6.2. Luokan 2 kaasuille tarkoitetut astiat 1.6.2.1. Ennen 1 päivää tammikuuta 1997 valmistettuja astioita, jotka eivät täytä 1 päivänä tammikuuta 1997 voimaantulleita RID-määräyksiä, mutta joiden kuljetus on ollut sallittu 31 päivään joulukuuta 1996 saakka, saa kuljettaa edelleen 31 päivän joulukuuta 1996 jälkeen edellyttäen, että noudatetaan pakkaustapojen P200 ja P203 määräaikaistarkastusta koskevia määräyksiä. 1.6.2.2. Kohdan 1.2.1 mukaisia kaasupulloja, joille on suoritettu käyttöönottotarkastus tai määräaikaistarkastus ennen 1 päivää tammikuuta 1997, saa kuljettaa tyhjänä ja puhdistamattomana ilman varoituslipuketta seuraavaan täyttöön tai seuraavaan määräaikaistarkastukseen saakka. 1.6.3. Säiliövaunut ja monisäiliövaunut 1.6.3.1. Ennen 1 päivää lokakuuta 1978 valmistettuja säiliövaunuja, jotka on valmistettu 1 päivä lokakuuta 1978 tai sen jälkeen voimaantulleiden RID-määräysten mukaan, saa käyttää, jos säiliön varusteet täyttävät luvun 6.8 vaatimukset. Säiliön seinämän paksuuden, lukuun ottamatta luokan 2 jäähdytettyjen nesteytettyjen kaasujen kuljetukseen tarkoitettuja säiliöitä, on vastattava vähintään 0,4 MPa:n (4 bar) (ylipaine) suunnittelupainetta valmistettuna rakenneteräksestä ja vähintään 200 kPa:n (2 bar) (ylipaine) suunnittelupainetta valmistettuna alumiinista tai alumiiniseoksesta. 1.6.3.2. Näiden siirtymäkauden määräysten mukaisten säiliövaunujen määräaikaistarkastukset on suoritettava kohtien 6.8.2.4 ja 6.8.3.4 määräysten mukaisesti ja eri luokkien asiaankuuluvien erityismääräysten mukaisesti. Jos edellä mainitut määräykset eivät edellytä korkeampaa koepainetta, alumiini- ja alumiiniseossäiliöille riittää 200 kPa:n (2 bar) (ylipaine) koepaine. 1.6.3.3. Säiliövaunuja, jotka täyttävät kohtien 1.6.3.1 ja 1.6.3.2 siirtymäkauden määräykset, sai käyttää 30 päivään syyskuuta 1998 saakka niiden vaarallisten aineiden kuljetukseen, joihin ne on hyväksytty. Nämä siirtymäkauden määräykset eivät koske luokan 2 aineiden kuljetukseen tarkoitettuja säiliövaunuja tai säiliövaunuja, joiden säiliön seinämän paksuus ja varusteet ovat luvun 6.8 määräysten mukaiset. 1.6.3.4. Säiliövaunuja, jotka on valmistettu ennen 1 päivää tammikuuta 1988 31 päivään joulukuuta 1987 saakka voimassa olleiden määräysten mukaisesti, mutta jotka eivät täytä 1 tammikuuta 1988 voimaan tulleita määräyksiä, saa käyttää edelleen. Tämä koskee myös säiliövaunuja, jotka eivät ole merkitty 1 päivänä tammikuuta 1988 voimaantulleiden lisäyksen XI kohdan 1.6.1 määräysten mukaisesti. 1.6.3.5. Säiliövaunuja, jotka on valmistettu ennen 1 päivää tammikuuta 1993 tuohon päivämäärään saakka voimassa olleiden RID-määräysten mukaisesti mutta eivät täytä tuolloin voimaan tulleita määräyksiä, saa käyttää edelleen. 1.6.3.6. Säiliövaunuja, jotka on valmistettu ennen 1 päivää tammikuuta 1995 tuohon päivämäärään saakka voimassa olleiden RID-määräysten mukaisesti mutta eivät täytä tuolloin voimaan tulleita määräyksiä, saa käyttää edelleen. 1.6.3.7. Säiliövaunuja, jotka on tarkoitettu palaville nesteille, joiden leimahduspiste on yli 55 °C mutta enintään 61 °C ja jotka on valmistettu ennen 1 päivää tammikuuta 1997 tuohon päivämäärään saakka voimassa olleiden lisäyksen XI kohtien 1.2.7, 1.3.8 ja 3.3.3 määräysten mukaisesti, saa käyttää edelleen. 1.6.3.8. Ennen 1 päivää tammikuuta 1997 valmistetut säiliövaunut, irrotettavat säiliöt ja monisäiliövaunut, jotka on tarkoitettu luokan 2 aineiden kuljetukseen, saavat olla merkittyjä ennen 31 päivää joulukuuta 1996 voimassa olleiden määräysten mukaisesti seuraavaan määräaikaistarkastukseen saakka. Ennen 1 päivää tammikuuta 1997 valmistetut säiliövaunut, irrotettavat säiliöt ja monisäiliövaunut, jotka on tarkoitettu luokan 2 aineiden kuljetukseen, saavat olla merkittyjä ennen 31 päivää joulukuuta 1996 voimassa olleiden määräysten mukaisesti seuraavaan määräaikaistarkastukseen saakka. 1.6.3.9. Ennen 1 päivää tammikuuta 1995 valmistettuja säiliövaunuja, jotka on tarkoitettu seuraavien aineiden kuljetukseen: UN 1092, 1098, 1106, 1135, 1143, 1181, 1182, 1198,1199, 1228, 1238, 1239, 1251, 1289, 1297, 1545, 1569, 1591, 1593, 1595, 1601, 1602, 1603, 1604, 1605, 1647, 1669, 1693, 1695, 1701, 1702, 1710, 1730, 1731, 1737, 1738, 1742, 1743, 1750, 1751, 1752, 1754, 1758, 1792, 1796, 1808, 1809, 1810, 1817, 1818, 1826, 1827, 1828, 1834, 1836, 1837, 1838, 1846, 1886, 1887, 1888, 1889, 1891, 1897, 1916, 1986, 1988, 1992, 2016, 2017, 2022, 2023, 2051, 2076, 2248, 2258, 2260, 2264, 2267, 2276, 2279, 2285, 2295, 2310, 2321, 2322, 2337, 2357, 2361, 2407, 2438, 2443, 2444, 2477, 2478, 2482, 2484, 2485, 2487, 2488, 2504, 2515, 2516, 2518, 2521, 2526, 2529, 2530, 2558, 2589, 2604, 2606, 2610, 2611, 2619, 2644, 2646, 2653, 2664, 2667, 2684, 2685, 2686, 2688, 2692, 2729, 2733, 2734, 2745, 2746, 2748, 2810, 2811, 2831, 2841, 2872, 2879, 2924, 2927, 2928, 2929, 3023, 3071, 3080, 3142, 3143, 3145, 3246, 3248, 3265, 3277 ja 3279, ja jotka on valmistettu 31 joulukuuta 1994 voimassa olleiden määräysten mukaisesti, mutta jotka eivät täytä 1 päivänä tammikuuta 1995 voimaantulleita määräyksiä, saa käyttää 31 päivään joulukuuta 2002 saakka. 1.6.3.10. Ennen 1 päivää tammikuuta 1995 valmistettuja säiliövaunuja, jotka on tarkoitettu UN 3256 aineiden kuljetukseen, ja jotka eivät täytä 1 päivänä tammikuuta 1995 voimaantulleita määräyksiä, saa käyttää 31 päivään joulukuuta 2004 saakka. 1.6.3.11. Ennen 1 päivää tammikuuta 1997 valmistettuja säiliövaunuja, jotka eivät täytä 1 päivänä tammikuuta 1997 voimaantulleiden määräysten lisäyksen XI kohtien 3.3.3 ja 3.3.4 määräyksiä, mutta jotka on valmistettu 31 joulukuuta 1996 saakka voimassa olleiden määräysten mukaisesti, saa käyttää edelleen. 1.6.3.12. Ennen 1 päivää tammikuuta 1999 valmistettuja säiliövaunuja, jotka on tarkoitettu UN 2401 piperidiinin kuljetukseen ja jotka on valmistettu 31 päivää joulukuuta 1998 saakka voimassa olleiden määräysten lisäyksen XI kohdan 3.2.3 mukaisesti, mutta jotka eivät täytä 1 päivänä tammikuuta 1999 voimaantulleita määräyksiä, saa käyttää 31 päivään joulukuuta 2009 saakka. 1.6.3.13. Säiliövaunuja, jotka on valmistettu ennen 1 päivää tammikuuta 1997 ja tarkoitettu UN 3257 aineiden kuljetukseen ja jotka eivät täytä 1 päivä tammikuuta 1997 voimaan tulleita määräyksiä, saa käyttää 31 päivään joulukuuta 2006 saakka. 1.6.3.14. Säiliövaunuja, jotka on valmistettu ennen 1 päivää tammikuuta 1999 silloin voimassa olleiden määräysten lisäyksen XI kohdan 5.3.6.3 mukaisesti, mutta jotka eivät täytä 1 päivänä tammikuuta 1999 voimaantulleita määräyksiä, saa käyttää edelleen. 1.6.3.15. Ennen 1 päivää tammikuuta 1997 valmistettuja säiliövaunuja, jotka on tarkoitettu seuraavien aineiden kuljetukseen: UN 1092, 1098, 1135, 1143, 1182, 1199, 1238, 1251, 1605, 1647, 1695, 1809, 2295, 2337, 2407, 2438, 2477, 2487, 2488, 2558, 2606, 2644, 2646, 2686, 3023, 3289 ja 3290, ja jotka on valmistettu 31 päivä joulukuuta 1996 saakka voimassa olleiden määräysten mukaisesti, mutta jotka eivät täytä 1 päivänä tammikuuta 1997 voimaantulleita määräyksiä, saa käyttää 31 päivään joulukuuta 2004 saakka. 1.6.3.16. (Varattu) 1.6.3.17. Säiliövaunuja, jotka eivät täytä 1 päivänä heinäkuuta 2000 voimassa olleiden määräysten lisäyksen XI kohdan 1.2.8.5 viimeisen virkkeen määräystä, saa käyttää seuraavaan määräaikaistarkastukseen, kuitenkin enintään 30 päivä kesäkuuta 2004, saakka. 1.6.3.18. Ennen 1 päivää heinäkuuta 2001 valmistettuja säiliövaunuja ja monisäiliövaunuja, jotka on valmistettu 30 päivään kesäkuuta 2001 saakka voimassa olleiden määräysten mukaisesti, mutta jotka eivät täytä 1 päivänä heinäkuuta 2001 voimaantulleita määräyksiä, saa käyttää edelleen. Rakennetyypin hyväksymistodistukseen on merkittävä säiliökoodit ja vastaavat merkinnät ennen 1 päivää tammikuuta 2009. 1.6.4. Säiliökontit ja MEG-kontit 1.6.4.1. Säiliökontteja, jotka on valmistettu ennen 1 päivää tammikuuta 1988 voimaantulleita määräyksiä ja jotka eivät vastaa kyseisiä määräyksiä, mutta jotka on valmistettu 31 päivään joulukuuta 1987 saakka voimassa olleiden määräysten mukaisesti, saa käyttää edelleen. 1.6.4.2. Säiliökontteja, jotka on valmistettu ennen 1 päivää tammikuuta 1993 voimaantulleita määräyksiä ja jotka eivät vastaa kyseisiä määräyksiä, mutta jotka on valmistettu 31 päivään joulukuuta 1992 saakka voimassa olleiden määräysten mukaisesti, saa käyttää edelleen. 1.6.4.3. Säiliökontteja, jotka on valmistettu ennen 1 päivää tammikuuta 1995 voimaantulleita määräyksiä ja jotka eivät vastaa kyseisiä määräyksiä, mutta jotka on valmistettu ennen tuota päivämäärää voimassa olleiden määräysten mukaisesti, saa käyttää edelleen 1.6.4.4. Palavien nesteiden, joiden leimahduspiste on välillä 55 °C - 61 °C kuljetukseen tarkoitettuja säiliökontteja, jotka on valmistettu ennen 1 päivää tammikuuta 1997 voimaantulleita lisäyksen X kohtien 1.2.7, 1.3.8 ja 3.3.3 määräyksiä ja jotka eivät vastaa kyseisiä määräyksiä, mutta jotka on valmistettu ennen tuota päivämäärää voimassa olleiden määräysten mukaisesti, saa käyttää edelleen. 1.6.4.5. Ennen 1 päivää tammikuuta 1997 valmistetut säiliökontit, jotka on tarkoitettu luokan 2 aineiden kuljetukseen, saavat olla merkittyjä ennen 31 päivään joulukuuta 1996 saakka voimassa olleiden määräysten mukaisesti seuraavaan määräaikaistarkastukseen saakka. Kuitenkin kohdissa 6.8.3.5.2 tai 6.8.3.5.3 vaadituissa kaasujen virallisissa nimissä ei tarvitse huomioida kaasujen virallisissa nimissä tapahtuvaa muutosta edellyttäen, että voimassa oleva virallinen nimi merkitään säiliöön tai kilpeen viimeistään seuraavassa määräaikaistarkastuksessa. 1.6.4.6. Ennen 1 päivää tammikuuta 1995 valmistettuja säiliökontteja, jotka on tarkoitettu UN 3256 aineiden kuljetukseen ja jotka eivät täytä 1 päivänä tammikuuta 1995 voimaantulleita määräyksiä, saa käyttää 31 joulukuuta 2002 saakka. 1.6.4.7. Ennen 1 päivää tammikuuta 1997 valmistettuja säiliökontteja, jotka eivät täytä 1 päivänä tammikuuta 1997 voimaantulleiden määräysten lisäyksen X kohtien 3.3.3 ja 3.3.4 määräyksiä, mutta jotka on valmistettu 31 päivään joulukuuta 1996 saakka voimassa olleiden määräysten mukaisesti, saa käyttää edelleen. 1.6.4.8. Säiliökontteja, jotka on valmistettu ennen 1 päivää tammikuuta 1999 silloin voimassa olleiden määräysten lisäyksen X kohdan 5.3.6.3 mukaisesti, mutta jotka eivät täytä 1 päivänä tammikuuta 1999 voimaantulleita määräyksiä, saa käyttää edelleen. 1.6.4.9. Ennen 1 päivää tammikuuta 1999 valmistettuja säiliökontteja, jotka on tarkoitettu UN 2401 piperidiinin kuljetukseen ja jotka on valmistettu 31 päivään joulukuuta 1998 saakka voimassa olleiden määräysten lisäyksen X kohdan 3.2.3 mukaisesti, mutta jotka eivät täytä 1 päivänä tammikuuta 1999 voimaantulleita määräyksiä, saa käyttää 31 päivään joulukuuta 2003 saakka. 1.6.4.10. Ennen 1 päivää tammikuuta 1997 valmistettuja säiliökontteja, jotka on tarkoitettu UN 3257 aineiden kuljetukseen ja jotka eivät täytä 1 päivänä tammikuuta 1997 voimaantulleita määräyksiä, saa käyttää 31 päivään joulukuuta 2004 saakka. 1.6.4.11. Ennen 1 päivää tammikuuta 1997 valmistettuja säiliökontteja, jotka on tarkoitettu seuraavien aineiden kuljetukseen: UN 1092, 1098, 1135, 1143, 1182, 1199, 1